Peruntukan RM30 juta perangi Covid-19

TERIMA KASIH… Datuk Amar Douglas Uggah Emas menyerahkan sijil penghargaan kepada petugas barisan hadapan penerima sijil penghargaan pada Majlis Malam Aspirasi Covid-19 Bersama Frontliner Wilayah Tengah, malam kelmarin.

SIBU: Kerajaan Sarawak telah memperuntukan RM300 juta kepada Jawatankuasa Pengurusan Bencana Negeri (JPBN) Sarawak untuk kos operasi sepanjang tempoh memerangi Covid-19.

Timbalan Premier, Datuk Amar Douglas Uggah Embas berkata, kos tersebut adalah termasuk pembukaan pusat kuarantin dan rawatan Covid (PKRC), penghantaran vaksin, ujian saringan Covid (Covid Test) dan sebagainya.

Menurutnya, kerajaan membiayai kos pengangkutan, makanan dan kuarantin hotel 14 hari kepada rakyat Sarawak yang tiba di negeri ini.

“Sebagai contoh, hendak menghantar vaksin ke Hulu Batang Rajang, kita memerlukan pengangkutan seperti perahu, helikopter.

“Dalam masa sama, di bawah PKRC kita ada Hospital Medan seperti di Sibu, Bintulu dan Miri. Ini adalah kosn yang dibiayai oleh kerajaan Sarawak,” jelasnya sambil memberitahu bantuan makanan adalah di bawah Bantuan Khas Sarawaku Sayang (BKSS).

Beliau berkata demikian ketika ditemui oleh pemberita pada Majlis Malam Aspirasi Covid-19 Bersama Frontliner Wilayah Tengah, malam kelmarin.

Uggah yang juga Ahli Dewan Undangan Negeri (ADUN) Bukit Saban memberitahu, kerajaan Sarawak turut membiayai kos bagi menganalisa ujian calitan Covid-19 yang capasitinya ditingkatkan daripada 2,500 sehari kepada 6,000 sehari apabila kes mencatatkan peningkatan mendadak setiap hari.

“Pada September 2021, Sarawak mencatat sehingga 5,000 kes sehari. Kalau seorang positif kita perlu membuat pemeriksaan ke atas 10 orang kontek rapat, calitan ini kita bayar, ada yang kita hantar ke Kuala Lumpur dan ada juga dihantar ke pihak swasta di Sarawak,” ujarnya.

Atas sebab itu, katanya, JPBN Sarawak berterima kasih menerusi program tersebut (Malam Aspirasi Covid Wilayah Tengah) kerana tanpa semua usaha tersebut vaksinasi mereka akan ketinggalan.

“Bayangkan kawasan pedalaman seperti Ulu Baram, Ulu Batang Rajang sangat jauh, memandangkan kami (JBPN) mendapat sokongan penuh daripada kerajaan kerana keutamaan kami adalah untuk kehidupan yang selamat,” tegasnya.

Uggah yang juga Pengerusi JPBN berkata, peruntukan itu tidak digunakan untuk membeli vaksin kerana dibekalkan oleh Kerajaan Persekutuan.

“Tumpuan utama Sarawak ketika itu ialah memberi vaksin secepat mungkin kepada semua rakyat tanpa mengira yang mana mereka berada, kalau tidak kita masih ketinggalan jauh di kawasan pedalaman dan pesisir, hanya melalui vaksinasi dapat menyekatkan penularan dan kematian,” tegasnya.

Turut hadir Timbalan Premier Sarawak, Dato Sri Dr Sim Kui Hian, Menteri di Jabatan Premier Sarawak, Datuk John Sikie Tayai, Timbalan Menteri Pendidikan, Inovasi dan Pembangunan Bakat I Dr Annuar Rapaee serta yang lain.

Oleh AKUN GIMAN

See author's posts


Bomba Sarawak akan jalani simulasi hadapi bencana semasa PRU-15

KUCHING: Seramai 1,590 anggota bomba dari semua balai bomba dan penyelamat di Sarawak akan menjalani latihan simulasi bermula minggu depan sebagai persiapan menghadapi bencana banjir semasa Pilihan Raya Umum ke-15 (PRU-15).

Pengarah Jabatan Bomba dan Penyelamat Malaysia (JBPM) Sarawak, Datuk Khirudin Drahman @ Hussaini berkata, satu bengkel selama dua hari juga akan diadakan bermula esok di Sibu bersama-sama agensi penguatkuasaan dan penyelamat lain bagi menjelaskan rantaian arahan semasa insiden.

“Kita sudah maklumkan kepada anggota kita cuti akan dibekukan, (cuti yang diluluskan akan) ditarik balik bila-bila masa dan mereka diminta untuk tidak berada di kawasan yang jauh yang tidak dapat dihubungi. Yang dipanggil bertugas ini didaftarkan di bawah undi pos,” katanya.

Bercakap kepada pemberita selepas menghadiri Majlis Apresiasi Pesara 2022 JBPM Sarawak, di sini malam tadi, beliau berkata, syif bertugas untuk anggotanya akan diubah dari 12 jam kepada 24 jam jika keadaan memerlukan.

Menurutnya, sebanyak 51 pasukan Bomba Sukarela dan Bomba Komuniti yang ditubuhkan di negeri ini juga diminta untuk bersiap siaga dalam menghadapi kemungkinan bencana banjir semasa PRU-15.          – Bernama

See author's posts


Kekuatan dalaman United penting

OLE Gunnar Solskjaer percaya kekuatan dalaman Manchester United akan menjadi sangat penting dalam usaha mereka untuk memenangi Piala FA setelah mereka mara ke separuh akhir dengan kemenangan 2-1 ke atas 10 pemain Norwich pada hari Ahad .

Pasukan Solskjaer harus bekerja keras untuk menduduki empat tempat terakhir ketika Harry Maguire memenanginya dalam waktu tambahan di Carrow Road.

Gol pembukaan Odion Ighalo telah dibatalkan oleh Todd Cantwell dari Norwich, tetapi pemain pertahanan Canaries, Timm Klose dibuang padang kerana menjatuhkan Ighalo pada minit ke-89.

United secara beransur-ansur meletihkan Norwich dan pemain pertahanan England, Maguire menerkam untuk melanjutkan rentak tanpa kalah mereka kepada 14 perlawanan di semua pertandingan.

United, yang kali terakhir memenangi Piala FA ke-12 dan terakhir mereka pada 2016, masih berada di landasan untuk mara ke final buat kali kedua dalam tempoh tiga tahun.

“Saya gembira berada di empat tempat terakhir. Ramai pemain ini tidak bermain dalam perlawanan terakhir dan sekarang mempunyai 90 atau 120 minit di kaki mereka,” kata Solskjaer.

“Kami membuat banyak perubahan jadi saya tidak menjadikan ia mudah buat para pemain. Permainan ini bukan yang terbaik untuk ditonton tetapi saya merasakan kami mengekalkan bola dengan baik.

“Sangat bagus untuk mempunyai pilihan untuk menggilirkan pemain. Anthony Martial tampil hebat dan cemerlang, tetapi Odion Ighalo memberi saya peluang untuk menggilirkan pemain saya.

“Dia terbukti seorang penjaring gol dan memainkan peranannya dalam kedua-dua gol.”

Tepat 114 hari selepas United menang di Derby dalam pusingan kelima pada 6 Mac, Piala FA kembali menyusul beikutan Covid-19 dengan perlawanan pertama pertandingan ini  belangsung dalam bulan Jun.

Solskjaer membuat lapan perubahan dengan hanya Maguire, Luke Shaw dan Bruno Fernandes yang terselamat daripada kemenangan perlawanan Liga Perdana Inggeris pada pertengahan minggu menentang Sheffield United. – AFP

See author's posts


Harimau Malaya benam Papua New Guinea 10-1

KUALA NERUS: Jurulatih skuad kebangsaan Kim Pan Gon memuji anak buahnya selepas Malaysia membenam Papua New Guinea 10-0 pada aksi persahabatan antarabangsa Tier 1 di Stadium Sultan Mizan Zainal Abidin di sini, malam tadi.

Pan Gon mengakui sangat gembira dengan komitmen ditunjukkan pemain setelah skuad Harimau Malaya mempamerkan persembahan berkualiti tinggi dan menarik di hadapan hampir 10,000 penonton di stadium.

Beliau berkata, apa yang ditunjukkan pemainnya malam tadi memerlukan usaha dan kerja keras demi memenuhi permintaan barisan kejurulatihan, selain perlu berdepan tekanan hebat untuk melaksanakan taktikal pasukan pada setiap perlawanan.

“Mereka (pemain) sentiasa mencuba meningkatkan kualiti permainan dan sangat penting untuk melihat mereka berada dalam tekanan kerana kami (barisan kejurulatihan) datang ke sini untuk mengubah bola sepak Malaysia menjadi positif, dominan dan proaktif.

“Jadi, bagi saya, saya gembira malam ini (tadi) tetapi ini bukanlah penamat kempen, hanya satu perlawanan … namun bola sepak seperti ini yang kami mahu bermain menentang pasukan kuat dan itulah sasaran kami,” kata Pan Gon pada sidang media selepas perlawanan di sini, malam tadi.

Mengulas mengenai kemajuan yang dapat dilihat sejak mengambil alih pasukan pada Januari tahun lepas, Pan Gon berkata, tahap keyakinan pemain semakin meningkat dalam setiap perlawanan walaupun adakalanya mereka bergelut, namun apa yang penting ialah mereka tidak gentar.

Beliau berkata ketakutan boleh menjejaskan tumpuan, sekali gus menyukarkan pasukan untuk beraksi dengan baik.

“Seperti pada separuh masa kedua (malam tadi), ia bukan sesuatu yang boleh saya ajar. Ia hadir secara semula jadi daripada pemain, ia datang dari lubuk hati mereka … saya rasa tahap keyakinan mereka sudah bertambah baik.

“Dan juga pada satu setengah tahun yang lepas, mereka cuba untuk memahami model permainan dan pendekatan taktikal kami. Kami berikan banyak maklumat kepada pemain, saya dapat lihat mereka sangat bijak dan saya bangga dengan mereka,” kata jurulatih berusia 54 tahun itu.

Pada pertembungan malam tadi, persembahan cemerlang pada babak kedua menyaksikan skuad bimbingan jurulatih dari Korea Selatan itu menjaringkan sembilan gol selepas mendahului pada penghujung babak pertama menerusi penalti Muhammad Safawi Rasid.

Pemain sayap muda sensasi Arif Aiman Mohd Hanapi yang masuk sebagai pemain gantian pada separuh masa kedua dan pemain naturalisasi Paulo Josue mencuri tumpuan selepas masing-masing meledak empat dan tiga gol manakala pemain gantian lain Mohamad Faisal Abdul Halim dan Daniel Ting masing-masing menjaringkan satu gol.

Kejayaan itu menyaksikan Harimau Malaya merakam kemenangan keempat berturut-turut dalam aksi persahabatan sejak Mac lepas dan mencatat kemenangan terbesar sejak menewaskan Bhutan 7-0 semasa saingan persahabatan pada April 2018.

Sementara itu, ketua jurulatih Papua New Guinea Harrison Kamake yang terkejut dengan kekalahan besar itu berkata kegagalan pasukannya untuk mematuhi arahan menjadi punca mereka dibolosi sembilan gol pada babak kedua.

“(Perlawanan) ini sukar buat pemain saya, ternyata Malaysia pasukan yang lebih baik, kredit penuh diberikan kepada mereka,” katanya. – Bernama

See author's posts


11 maut dihempap kren tumbang

INDIA: Sekurang-kurangnya 11 maut dalam insiden kren tumbang di sebuah pelabuhan milik kerajaan di selatan India pada Sabtu.Dalam kejadian yang berlaku di Hindustan Shipyard di Vishakhapatnam, sebuah bandar pelabuhan di Andhra Pradesh itu, lima yang lain turut cedera.Ketika kejadian, kren besar yang runtuh menimpa beberapa individu itu sedang digunakan bagi mengangkut muatan dari kapal.Menurut seorang penguasa daerah, Vinay Chand, kebanyakan mangsa merupakan buruh kontrak.Punca kemalangan masih dalam siasatan.-AFP

See author's posts


ASB 3 Didik isytihar pengagihan pendapatan 5.00 sen seunit

KUALA LUMPUR: Syarikat pengurusan unit amanah milik penuh Permodalan Nasional Berhad (PNB), Amanah Saham Nasional Berhad (ASNB) hari ini mengisytiharkan pengagihan pendapatan berjumlah RM368.15 juta untuk dana harga tetap iaitu Amanah Saham Bumiputera 3 Didik (ASB 3 Didik) bagi tahun kewangan berakhir 30 Jun lalu.

PNB dalam satu kenyataan hari ini berkata, pengagihan pendapatan tersebut adalah bersamaan 5.00 sen seunit untuk 312,476 pemegang unit yang kini memiliki 7.36 bilion unit.

“Pengagihan pendapatan ASB 3 Didik mengatasi penanda aras Deposit Tetap 12-Bulan Maybank pada 2.76 peratus sebanyak 224 mata asas,” katanya.

Setakat 26 Jun lalu, ASB 3 Didik merekodkan pendapatan bersih yang direalisasi sebanyak RM346.41 juta.

Pendapatan dana ini diperoleh daripada keuntungan yang direalisasi, dividen serta pendapatan lain daripada pelaburan domestik dan antarabangsa

Ekuiti domestik dan antarabangsa merupakan penyumbang terbesar kepada pendapatan masing-masing sebanyak 41.46 peratus dan 29.75 peratus daripada keseluruhan portfolio, katanya.

“Prestasi dan keupayaan dana untuk menjana pendapatan adalah hasil strategi pelaburan yang berkesan, kepelbagaian portfolio dan pemantauan berwaspada terhadap arah aliran pasaran dan keadaan ekonomi

“Dengan menguruskan risiko dan memastikan pulangan yang mampan, dana ini telah dapat menyediakan pertumbuhan jangka panjang untuk pemegang unitnya. Pemantauan prestasi berkala, ditambah dengan pengurusan risiko yang proaktif telah membolehkan ASB 3 Didik memberikan pulangan kompetitif secara konsisten,” kata kenyataan itu.

PNB berkata urus niaga ASB 3 Didik di semua cawangan dan ejen ASNB termasuk semua platfom digital dan perbankan internet telah ditangguhkan buat sementara waktu dari 27 hingga 30 Jun lalu bagi memudahkan proses pengiraan pengagihan pendapatan.

Pemegang unit boleh melakukan urus niaga semula di portal myASNB (www.myasnb.com.my) atau melalui aplikasi mudah alih myASNB mulai esok  atau di mana-mana cawangan/ejen ASNB di seluruh negara pada 3 Julai depan. – Bernama

See author's posts


Proses pengundian PRU15 selesai

KUALA LUMPUR: Pusat-pusat pengundian bagi Pilihan Raya Umum ke-15 (PRU15) yang dibuka sejak 8 pagi tadi di Semenanjung Malaysia ditutup pada 6 petang ini.

Proses pengundian di Sabah, Sarawak dan Labuan yang bermula pada 7.30 pagi tadi pula selesai di antara 11 pagi hingga 5.30 petang ini.

Turut diadakan serentak hari ini adalah pengundian bagi Pilihan Raya Kecil (PRK) Dewan Undangan Negeri (DUN) Bugaya, Sabah, yang ditangguh ekoran proklamasi darurat bagi mencegah penularan COVID-19.

Seramai 21,173,638 pemilih berdaftar layak mengundi bagi PRU15.

Sehingga 4 petang, Suruhanjaya Pilihan Raya (SPR) menyatakan kira-kira 70 peratus pemilih telah keluar mengundi.

Pengundian hari ini melibatkan 221 kerusi Parlimen berikutan pilihan raya Parlimen Padang Serai diadakan berasingan susulan kematian calon Pakatan Harapan (PH) yang juga penyandang kerusi itu M. Karupaiya pada Rabu lepas.

Sementara itu, SPR mengumumkan bahawa proses pengundian di 11 pusat mengundi dalam Parlimen Baram, Sarawak digantung ekoran cuaca buruk yang menyebabkan petugasnya tidak dapat ke pusat berkenaan.

PRU kali ini juga menyaksikan sebanyak 117 kerusi Dewan Undangan Negeri (DUN) dipertandingkan iaitu di Perak (59), Pahang (42), Perlis (15) dan satu kerusi di Bugaya, Sabah.

Namun, pengundian kerusi DUN Tioman tidak dapat diadakan hari ini berikutan kematian calon Perikatan Nasional (PN) Md Yunus Ramli kira-kira 3.30 pagi ini di Hospital Rompin, Pahang.

Susulan itu, SPR menetapkan pengundian bagi kerusi Parlimen Padang Serai dan kerusi DUN Tioman diadakan pada 7 Dis dengan hari penamaan calon pada 24 Nov dan hari mengundi awal pada 3 Dis.

Pengundian awal telah berlangsung pada Selasa lepas dengan 94.72 peratus atau 212,961 pengundi melibatkan anggota keselamatan dan pasangan melaksanakan tanggungjawab.

Sejumlah 224,828 pengundi awal berdaftar yang terdiri daripada 117,473 anggota tentera dan pasangan, 107,355 anggota polis dan pasukan Pasukan Gerakan Am (PGA) serta pasangan.– BERNAMA

See author's posts


Konvensyen Autism Kebangsaan di Sibu 6-7 Mei depan

SIBU: Konvensyen Autism Kebangsaan akan diadakan di RH Hotel di sini bermula 6 hingga 7 Mei depan.

Presiden Autism Sibu David Ngu berkata, konvesyen tersebut terbuka kepada orang ramai yang berminat serta ibu bapa yang mempunyai anak diagnosis autism.

“Konvensyen ini terbuka kepada orang ramai khususnya kepada  ibu bapa, guru dan pelajar dalam fakulti berkaitan,”.

“Pendidikan menguruskan anak-anak autism ini penting untuk ibu bapa mempelajari tips pengurusan,” katanya pada sidang media di sini, semalam.

Ngu memberitahu seramai 13 panel jemputan dari pelbagai bidang berkaitan akan memberi ceramah untuk memberi pendedahan mengenai pengurusan anak-anak autism.

Ujarnya, ia termasuk mempelajari cara-cara komunikasi, diet, terapi dan pendidikan inklusif.

“Kita tidak boleh mengharapkan sepenuhnya terhadap guru-guru dan tenaga penjaga di pusat atau institusi autism untuk menjaga anak-anak kita,”.

“Sebagai ibu bapa, kita mempunyai masa yang banyak di rumah untuk anak-anak berbanding guru dan tenaga penjaga di institusi autism. Oleh itu, konvesyen ini sangat bermanfaat untuk mereka,” tegasnya.

Menyentuh mengenai fakta Persatuan Kebangsaan Autisme Malaysia (NASOM), Ngu mengatakan setiap seorang daripada 68 kanak-kanak akan diagnosis sebagai autism.

Menurutnya, kini sebanyak 9,000 bayi yang dilahirkan di Malaysia akan diagnosis sebagai autism.

“Berdasarkan maklumat daripada Lau King Howe Memorial Children Clinic di Pusat Agape Sibu, kanak-kanak diagnosis sebagai autism mencecah 100 setiap tahun.

“Tahun lalu, Sibu telah merekodkan hingga 127 kanak-kanak dikenal pasti sebagai autism,” tegasnya.

Beliau berkata, konvensyen yang dianjurkan oleh Persatuan Autism Sibu ini mengenakan yuran sebanyak RM100 untuk rakyat Sarawak manakala luar dari negeri ini dikenakan bayaran RM150.

Yuran tersebut, katanya, adalah termasuk dengan makanan, minuman dan penginapan bagi peserta yang bukan dari Sarawak.

“Mereka yang berminat bolehlah mendaftar di kod QR yang disediakan di halaman media sosial Persatuan Autistic Sibu,” tambahnya lagi.

Oleh RAIHAN OMERA KAUSAR

See author's posts


Teknologi moden tingkat hasil pertanian

LAWAS: Dunia pertanian hari ini berubah kepada penggunaan teknologi untuk menambah produktiviti dan hasil pendapatan golongan yang terlibat.

Justeru, golongan petani, nelayan dan penternak perlu mengadaptasi perubahan penggunaan teknologi moden dalam aktiviti mereka termasuk industri hiliran untuk menambah nilai hasil pertanian yang diusahakan.

Timbalan Ketua Menteri, Datuk Amar Awang Tengah Ali Hasan menggesa warga tani, nelayan dan penternak di Bahagian Limbang untuk terlibat secara langsung melalui kerjasama dengan Jabatan Pertanian dan agensi bertanggungjawab lainnya.

Beliau yang juga Menteri Pembangunan Bandar dan Sumber Asli Kedua dan Menteri Pembangunan Perdagangan Antarabangsa dan Industri, Terminal Perindustrian dan Pembangunan Usahawan Sarawak mahu agar semua skim Jabatan Pengairan dan Saliran (DID) yang mempunyai banyak infrastruktur untuk dilihat semula kerana ditumbuhi semak samun dan terbiar.

Melalui penggunaan teknologi moden dan kemudahan sedia ada, ia mampu digarap untuk meningkatkan hasil ekonomi.

Beliau juga memberi contoh yang mana banyak kawasan maju yang memiliki tanah terhad dan ada yang menyewa tanah untuk pertanian mampu mengeluarkan hasil banyak kerana penggunaan teknologi moden ini.

Menyentuh mengenai Pusat Pengumpulan, Pemprosesan dan Pembungkusan (CPCC) Lawas, Anjung-anjung Usahawan dan kemudahan untuk memasarkan produk pertanian akan sia-sia jika para petani tidak menggunakan secara total kemudahan itu.

Justeru, komitmen tinggi yang konsisten daripada semua pihak penting dalam memastikan pembangunan ekonomi dalam sektor pertanian ini terus dapat dicapai dengan jayanya.

Tengah juga tidak mahu budaya menjual segala bentuk bantuan kerajaan untuk mendapat keuntungan segera yang sedikit diamalkan.

Ini kerana sektor makanan dan pertanian adalah industri yang akan diperlukan selagi manusia itu hidup.

Perubahan iklim juga mempengaruhi kesuburan tanah dan kekurangan tanah pada masa akan datang mampu diimbangi dengan penggunaan teknologi moden.

Kesedaran masyarakat tentang pemakanan sihat tanpa menggunakan banyak bahan kimia juga akan menjadikan bidang ini lebih mencabar kerana setiap produk perlu memenuhi standard tinggi keselamatan pemakanan.

Pada masa sama, Agensi Pembangunan Wilayah Utara (NRDA) turut memberikan sedikit peruntukan untuk memajukan sektor pertanian di Daerah Limbang dan Lawas dan Kerajaan Sarawak juga menyalurkan peruntukan besar untuk sektor pertanian ini yang berjumlah RM20 juta bagi seluruh Sarawak.

Tengah juga menggesa penglibatan lebih serius masyarakat Sarawak dalam sektor pertanian dan bersama merealisasikan Sarawak sebagai negeri pengeluar makanan utama negara dan rantau ini kerana keluasan tanahnya.

Seramai 120 peserta menerima bantuan pertanian daripada Jabatan Pertanian Bahagian Limbang yang disampaikan sendiri oleh Awang Tengah.

Selain itu, bantuan ini membabitkan peruntukan RM500,000 untuk 2,488 penerima bantuan Jabatan Pertanian Bahagian Limbang.

Sektor penternakan juga diberi perhatian serius dalam usaha menjadikan Bahagian Limbang sebagai pengeluar sumber daging kerbau utama Sarawak.

Oleh itu, sejumlah RM2 juta diperuntukkan untuk menaik taraf stesen ternakan kerbau Meragang Lawas dan tambahan RM7 juta juga untuk pusat ternakan kerbau Meragang dalam menambah jumlah kerbau dan operasi berkaitan.

Kerajaan Sarawak melalui NRDA telah memperuntukkan sejumlah RM3 juta bagi menaik taraf stesen perikanan darat di Punang Lawas.

Manakala, kawasan Ba’kelalan dan Long Semado di DUN Ba’kelalan juga diperuntukkan oleh kerajaan Gabungan Parti Sarawak (GPS) sebanyak RM4 juta untuk membangunkan lembah organiknya.

Turut hadir, ADUN Batu Danau, Paulus Palu Gumbang, Timbalan Residen Bahagian Limbang Haji Sebi Haji Abang, Pegawai Daerah Lawas Ladin Atok, Pegawai Daerah Limbang Awang Suffri Awang Said dan Pegawai Pertanian Bahagian Limbang Japaruddin Ali.

Oleh Adeng Edrus

See author's posts


Lubb Dubb: Watak dan mesej cerita

TAHNIAH kepada penulis kerana mampu menyiap- kan sebuah cerpen yang membawa mesej persahabatan. Persahabatan membawa kegembiraan dan kebahagiaan. Setiap insan memerlukan kawan untuk hidup demi kebahagiaan serta ceria. Kehilangan sahabat akan mendatangkan kesan mendalam.Oleh demikian, penulis menulis cerpen ini supaya hubungan sahabat dijaga dengan baik bagi setiap tali persahabatan.

SinopsisShareeq yang sakit tenat di hospital mengimbau kenangan lalu di sekolah. Ketika tinggal di asrama, lama dia tidak mempunyai kawan sehinggalah dia berjumpa dengan Fathi, seorang yang baik dan sanggup bersahabat dengannya. Hubungan mereka menjadi erat dan Shareeq tidak sepi lagi.

Namun hubungan mereka mendatangkan fitnah kerana dituduh melakukan hubungan sejenis. Akibat fitnah itu Fathi telah memarahinya dan hubungan yang menjadi renggang menyebabkan dia sedih. Shareeq gembira apabila Fathi datang melawatnya dan memohon maaf sebelum dia meninggal dunia.

Kekuatan cerpen ini ialah nilai persahabatan. Pertama-tamanya penulis menceritakan secara kreatif tentang keperluan manusia berkawan. Lebih-lebih lagi situasi yang ditanggung oleh watak dalam keadaan sakit kronik.

Jika ada sahabat; boleh menjadi penghibur dan melupakan ke- sakitan yang dialami seperti kata penulis;Di dalam bilik ini, terdapat ba- nyak katil dan sudah tentu banyak penghuninya. Aku tidak sabar ingin bertemu dengan mereka. Aku ingin mempunyai ramai teman. Keterujaan yang membakar semangatku untuk terus berjuang dalam hidup. Aku berharap aku akan bertemu dengan penawar derita detakan jantungku yang bersisa ini.

Selagi tidak memiliki kawan selagi itu terasa sepi. Hal ini lebih-lebih lagi dirasakan oleh orang yang sukar menyesuaikan diri dengan orang lain.

Oleh itu, dia terlalu berharap ada pelawaan dan sapaan dari- pada orang lain untuk memulakan persahabatan. Keadaan ini diceritakan oleh penulis melalui watak Shareeq;Tarikh bersilih ganti. Hatiku berulit lara. Harapanku kian punah. Sudah seminggu aku menjadi penghuni sekolah yang beraliran sains ini, tetapi sampai ke saat ini aku belum menjalani sebarang hubungan persahabatan dengan sesiapapun. Aku berasa sepi tidak berbalas. Kekosongan kian menguasai diriku yang polos. Kadang-kadang kesepian yang penuh kesempitan ini seakan-akan membunuh jiwaku. Apa kurangnya aku? Mengapa tiada yang ingin berkawan denganku?

Penulis memperkenalkan watak Shareeq kepada pembaca sebagai seorang yang tidak mudah bergaul dan memerlukan bantuan daripada orang sekeli- ling untuk mendahului. Jiwanya tersiksa kerana sepi setelah lama tidak mempunyai sahabat akrab di tempat baharu. Keinginan individu untuk berkawan dijelaskan oleh penulis melalui monolog watak yang menganggap keadaan itu seperti membunuh jiwanya.

Untuk mendamaikan jiwa atau mengekang situasi tekanan emosi itu, penulis menggunakan watak utama untuk menganjurkan sesuatu yang boleh dilakukan jika berhadapan masalah ini. Shareeq mendamaikan keresahannya akibat belum menemui kawan sejati dengan mendekatkan hubungan dengan Pencipta. Watak gubahan penulis digunakan sewajarnya untuk mendukung mesej cerita; bahawa hubungan degan Tuhan iu lebih utama dan mampu mengubat kesepian hidup.

Kendatipun aku tidak ditakdirkan untuk berdamping dengan seorang insan yang bergelar sahabat, tetapi itu bukan sebuah benteng untuk aku tidak beribadah kepada Sang Pencipta. Siang dan malam, aku penuhi waktu dengan mendekatkan sebuah hubungan yang tiada titik noktahnya, iaitu hubungan dengan Ilahi. Surah-surah lazim tidak pernah henti aku baca dan menjadi pegangan hidupku. Zikir-zikir memuji kebesaran Allah sering aku laungkan kerana aku percaya bahawa Allah Maha Mendengar.

Kegembiraan Shareeq digambarkan oleh penulis melalui monolog dalaman akan kegembiraan apabila disapa oleh Fathi. Setelah lama menanti saat perkenalan dan sapaan daripada seorang sahabat, dia amat teruja. Persahabatan itu amat diperlukan oleh seseorang, lebih-lebih lagi dengan orang baik-baik seperti sikap watak Fathi yang digambarkan oleh penulis.

Oleh yang demikian, Shareeq amat menghargai seperti tidak percaya itu yang berlaku seperti kata penulis;“Assalamualaikum. Saya Fathi. Awak budak baru ke? Selamat berkenalan.” Sapa jejaka itu sambil menghulurkan tangannya untuk bersalaman denganku?

Aku terkedu serentak bahagia. Setelah seminggu aku berada di sekolah ini, akhirnya ada juga insan yang berhati mulia menyapaku. Dia seorang pria yang acap kali aku lihat beribadah di surau pada waktu senggang. Alunan ayat al-Quran yang di- alunkan olehnya sungguh merdu didengar. Sesiapa sahaja yang mendengarnya sudah tentu akan merasakan erti ketenangan yang asli. Tanpa membuang masa, aku pun menyambut tangan yang dihulurkan itu. Aku umpama sedang terlena dibuai mimpi. Adakah ini realiti dan bukannya fantasi?Penulis menggambarkan watak Fathi sebagai seorang yang taat agama dan pandai mengaji de-ngan bacaan yang merdu. Gambaran ini berkaitan fokus cerita tentang keinginan sekian lama Shareeq memiliki sahabat dan dikaitkan dengan kehadiran Fathi berwatak baik mempelawanya menjadi sahabat.Situasi ini amat menggembira- kan Shareeq kerana bertemu orang baik-baik itu pun satu rezeki apatah lagi dijadikan sahabat sehingga menyebabkan dia seperti tidak percaya dengan semua yang berlaku dan me- nganggapnya umpama mimpi.

Sedangkan pandangan Shareeq terhadap orang di sekelilingnya sebelum itu terlalu negatif, seolah-olah dia tidak punya apa-apa untuk disapa oleh sesiapapun seperti katanya;Apa kurangnya aku? Mengapa tiada yang ingin berkawan denganku?Menurut urutan peristiwa selanjutnya, Shareeq digambar- kan gembira menikmati nilai persahabatan daripada sahabat yang baik dan sanggup duka dan gembira bersama-sama.

Kisah ini dilihat sebagai satu impian penulis tentang per- sahabatan yang indah dan cukup bermakna untuk disemat dalam diri pembaca seperti berikut;Sejak pertemuan yang tidak diduga ini, hubungan kami semakin erat umpama isi dengan kuku dan amat sukar dipisahkan.

tidak lagi terhimpit dalam kesepian setelah datang se-orang sateria yang setia mengisi kehidupanku. Aku sedih. Dia merintih. Aku tertawa.

Dia bahagia. Itulah nikmat persahabatan yang kami lalui. Jika diberi kuasa, aku ingin menghentikan masa. Aku ingin melakar takdir yang berbaki ini agar tertulisnya sebuah makalah sahabat.

Selanjutnya penulis bercerita tentang kesan daripada mempunyai sahabat yang baik sehingga melupakan derita yang disembunyikan.

Dalam mesra akrab sebati de-ngan budi baik seorang sahabat, Shareeq dapat melupakan ke- sakitan seperti dia tidak mempunyai apa-apa masalah, malah mampu menyembunyikan ke- sakitan itu daripada sahabatnya;Setiap hari, hari-hariku diisi dengan belajar, beribadah dan bergurau senda bersama-sama temanku ini. Kegembiraan kami kian menular dan hanyut dibawa silir. Aku hampir terlupa titik hitam yang tercalit dalam kebahagiaan ini. Tanpaku jangka, rahsiaku hampir terungkai daripada simpulan yang aku sembunyikan selama ini.Akibat menyembunyikan ke- sakitan itu sebagai satu rahsia, dia telah berbohong kepada sahabatnya;“Uhuks…uhuks…uhuks….” Aku terbatuk di hadapan Fathi dan darah merah pekat melekat pada tanganku. Aku berasa cemas dan gusar.

Fathi menyedari perbuatanku dan terkejut melihat darah yang meliputi tanganku.“Shareeq, kenapa ada darah pada tangan awak?” soalnya sambil memegang tanganku.“Tak ada apa-apa pun. Ini cuma cat merah. Saya terpegang pagar merah tu tadi,” jawabku sambil menunjukkan pagar merah yang berada di tepi kantin sekolah.

Penulis juga mengukuhkan nilai persahabatan dalam ceritanya dengan reaksi balas daripada seorang sahabat. Reaksi Fathi menunjukkan dia amat ambil berat terhadap diri Shareeq sehingga dia merasakan manis dalam persahabatan apabila se- orang sahabat cakna terhadap diri. Lantas kerana itu dia sungguh menghargai dan tersentuh emosi lalu memeluk Fathi seperti cerita penulis;Bicaraku seperti terkunci. Tiada sebarang kata yang mampu membalas kata-katanya sebentar tadi. Aku memeluk tubuhnya dan berasa bersyukur kerana dikurniakan seorang sahabat yang prihatin terhadap diriku. Namun, ini bukanlah masanya untuk aku menyatakan rahsia di sebalik persahabatan ini. Aku takut dia pergi meninggalkan aku. Pelukan ini telah menyatukan dua degu- pan menjadi satu. Jantungku berdetak. Jantungnya berdegup. Sekarang, detakan ini berlagu dalam satu irama yang sama: lubb-dubb, lubb-dubb, lubb-dubb.

Melihat reaksi Fathi tersebut menyebabkan Shareeq rasa bersalah terhadap perbuatannya menyembunyikan sesuatu daripada sahabatnya sedangkan Fathi ambil berat akan dirinya. Oleh yang demikian Shareeq menganggap dirinya menipu dan rasa bersalah menyembunyikan sesuatu daripada sahabat yang berwatak baik itu seperti katanya;‘Maafkan saya Fathi, saya terpaksa menipu,’ bisik hatiku.Ya Allah, bantulah hambamu yang kerdil ini. Hambamu ini tidak mahu mengecewakan sahabat- nya. Dia tidak berdosa.Penulis selanjutnya menggerakkan cerita dengan konflik. Konflik dibina antara dua watak utama ini dengan keadaan sebab musabab yang dipilih.

Walaupun watak Fathi dilukis amat baik sebelum itu namun sebagai manusia biasa dia telah teruji oleh asakan tekanan emosi sehingga mampu mengubah perwatakannya seperti berikut;Aku tidak menyangka peristiwa seperti ini akan menggugat hubungan persahabatanku dengan Fathi. Fitnah itu sudah sampai ke telinganya. Dia berasa marah dan kecewa setelah berkawan rapat denganku. Lantas, dia berlari mencariku sehingga kami bertemu di kawasan taman sekolah. Tiba-tiba, dia menolakku dengan wajah yang penuh dengan penyesalan. Aku rebah tidak terdaya.“Cis, dasar pondan syaitan kau. Kau ingat aku tak tahu semua perangai dan dosa busuk kau tu? Aku tahu kau pindah ke sekolah ni sebab dulu kau kena buang sekolah sebab kau terlibat de-ngan kes disiplinkan? Jawablah, kenapa diam?” soalnya sambil menyepak kakiku.Dia seperti dirasuk sebuah lembaga yang jahat. Dia bukan Fathi yang aku kenal. Dia bukan kawan baik aku. Belum sempat aku bersuara dia terus memotong bicaraku tanpa mendengar sebutir pun penjelasanku.Berdasarkan petikan di atas penulis berjaya melukis konflik antara dua watak dengan perubahan ketara watak Fathi. Perubahan itu menggambarkan api kemarahan Fathi sehingga dikatakan ‘seperti dirasuk sebuah lembaga jahat’. Situasi itu mengukuhkan cerita bahawa Fathi terkesan oleh konflik yang berlaku dan akhirnya merosakkan hubungan erat yang terjalin. Punca kemarahan Fathi itu dijelaskan oleh penulis melalui luahan kecewa dan tindakan Fathi memutuskan hubungan seperti berikut;

“Aku tidak menyangka wajah kudusmu itu tersembunyi kudis yang busuk seperti dosamu. Mengapa kau tidak menceritakan kepadaku bahawa kau pernah terlibat dalam kes LGBT? Sekarang aku dah sayang kau macam adik aku sendiri, tapi kau menipu aku. Mulai detik ini, kau bukan lagi kawan aku. Kau seorang mak nyah dan aku benci mak nyah. Aku benci kau, najis. Jijik,” herdiknya lalu meninggalkanku bersendirian yang pilu dipukul bicara.Selain membawa mesej tentang nilai persahabatan, cerpen ini juga membawa isu LGBT dan kritikan terhadap sikap masyarakat.

Penulis bijak memasukkan isu ini untuk diselitkan pada bahagian yang sesuai dalam cerita agar tidak nampak menempel. Bahagian yang sesuai itu ialah isu ini dapat mengukuhkan bahagian konflik. Konflik berlaku apabila fitnah yang muncul dikaitkan dengan LGBT. Fathi digambarkan terlalu marah dan kecewa juga dikaitkan dengan isu tersebut. Fathi, watak digambar- kan sebagai orang baik dan taat agama, apabila mengetahui diri- nya berkawan dengan watak yang dikaitkan dengan LGBT, maka dia tertekan kerana terpalit dengan watak LGBT.

Oleh yang demikian, isu LGBT itu boleh membantu pembangunan konflik dalam cerita.Dalam isu LGBT, timbul satu kritikan penulis terhadap sikap masyarakat yang suka menabur fitnah dan buruk sangka. Kesan daripada fitnah tersebut adalah hubungan persahabatan ter- putus.Penulis seolah-olah mengkritik sikap masyarakat yang terlalu mudah untuk terus mengaitkan dua orang lelaki yang berhubungan rapat dengan LGBT tanpa melihat kehidupan normal pasangan rakan lelaki tersebut yang sama sekali tidak sewajar- nya dikaitkan terus dengan hubungan sejenis.

PenambahbaikanDari segi susunan plot; penulis faham tentang kaitan sebab dan akibat. Namun demikian dalam cerita ini, sebab dan akibat itu perlu diperkukuhkan lagi dengan satu peristiwa atau kejadian yang menimbulkan sesuatu sebab.Dalam hal ini, isu fitnah dan hubungan sejenis perlu di- perkukuhkan lagi dengan sesuatu yang boleh diterima pembaca.

Penulis perlu menjalin sebab dan akibat yang lebih kukuh untuk mengaitkan hubungan baik antara Shareeq dan Fathi dengan LGBT. Bagaimanakah fitnah itu boleh timbul?Dalam perkembangan plot, fitnah bukan sekadar hadir untuk membentuk konflik tetapi ke- hadiran fitnah itu perlu diceritakan akan puncanya.

Hal ini boleh dicerekakan dengan peristiwa dan perwatakan watak yang menimbulkan fitnah dan salah faham masyarakat.

Dari segi bahasa, penulis berjaya menyampaikan ceritanya dengan bahasa yang mudah difahami. Namun demikian, penulis boleh menyunting kembali beberapa diksi yang digunakan dalam cerpen agar nampak kemas dan sesuai dengan maksud yang ingin disampaikan.

Misalnya penggunaan ‘sateria’ dalam konteks perenggan cerpen itu boleh diganti dengan diksi yang lebih sesuai. Juga kata bilangan dalam ayat ‘Dia seperti dirasuk sebuah lembaga yang jahat’ boleh digugurkan. Begitu juga dengan huraian yang meleret-leret yang bukan fokus utama cerita boleh disunting semula.

Kesimpulannya, cerpen ini baik dalam membincangkan nilai dan isu yang dibawa untuk menawan perhatian pembaca berfikir tentang mesej yang diketengahkan.

Maksud yang ingin disampaikan oleh penulis telah dibantu oleh lukisan watak hidup yang menggambarkan situasi, emosi dan konflik cerita. Bahasa yang digunakan menarik namun boleh diperkemaskan lagi dengan diksi yang mantap dan padat, sesuai mendukung definisi cerpen.

Cerpen ini akan lebih menarik jika dilakukan keja suntingan yang lebih teliti dan berfokuskan jalur utama cerita.Cerpen merupakan karya sastera yang halus dan sewajarnya menggunakan perkataan yang terpilih dan gaya yang berseni. Tahniah dan teruslah menulis kerana anda memang berbakat!

Oleh MOHD ALI SALIM (MUNSYI SASTERA)

See author's posts


‘Dos penggalak’ beri manfaat

BANGKOK: Satu kajian terbaharu mendapati satu dos ‘penggalak mini’ vaksin AstraZeneca yang mengandungi satu perlima daripada dos normal vaksin tersebut memberikan kadar imuniti yang hampir sama dengan satu dos penuh, lapor AFP semalam.

Kajian yang dijalankan oleh sepasukan penyelidik dari Universiti Prince of Songkhla (PSU) itu  melibatkan 95 orang sukarelawan yang telah menerima dua dos vaksin Sinovac.

Kesemua sukarelawan dibahagikan kepada dua kumpulan dengan kumpulan pertama diberikan dos penggalak mini AstraZeneca dan kumpulan kedua pula diberikan satu dos penuh vaksin yang sama.

Selepas diberikan dos penggalak mini, tahap imuniti sukarelawan diukur dengan nilai unit antibodi bagi setiap satu mililiter atau BAU.

Antibodi kumpulan pertama meningkat daripada purata 128.7 hingga 1,300 BAU/mL, manakala kumpulan kedua pula menghasilkan imuniti pada kadar 1,600 BAU/mL.

Beberapa orang sukarelawan menerima vaksin Sinovac dengan penjarakan antara empat hingga lapan minggu manakala yang selebihnya pula pada jarak antara lapan hingga 12 minggu.

Penyelidik berkata, tiada perbezaan ketara bagi kesan dos penggalak mini bagi mana-mana kumpulan.

Selain itu, antibodi dan sel-T kedua-dua kumpulan turut meningkat kepada tahap tinggi selepas menerima satu perlima daripada dos penuh vaksin AstraZeneca.

Penyelidik juga melaporkan tiada kesan sampingan serius yang dialami oleh 95 sukarelawan tersebut.- AFP

See author's posts


Olympiakos kejar kejuaraan ke-45

OLYMPIAKOS semakin menghampiri kejuaraan Liga Greece ke-45 semalam dengan kemenangan 1-0 ke atas saingan terdekat PAOK Salonika walaupun peminat mendaki bumbung bangunan berhampiran bagi menyaksikan perlawanan.

Ketika Liga Super Greece disambung semula selepas diberhentikan kerana Covid-19 selama tiga bulan , Olympiakos membuka kelebihan 17 mata dengan baki sembilan perlawanan lagi.

Dengan penonton dilarang ke Stadium Toumba yang biasanya menakutkan kerana protokol kesihatan, para peminat melakukan yang terbaik untuk tetap menyaksikan perlawanan.

Satu kumpulan memanjat tinggi ke bumbung blok pangsapuri yang menghadap ke stadium walaupun papan skor raksasa mungkin telah menghalang pandangan mereka.

Penyerang dari Maghribi, Youssef El Arabi menjaringkan gol tunggal permainan pada minit ke-23 setelah mendapat hantaran daripada oleh rakan sepasukan dari Perancis, Mathieu Valbuena.

El Arabi telah menyaksikan percubaannya sebelum itu dibatalkan kerana ofside setelah campur tangan VAR.

Kedua-dua pasukan akan bertemu dua kali lagi sebelum akhir musim  di separuh akhir Piala Greece dan pertembungan liga yang menjadi sebahagian daripada ‘play-off’ kejuaraan.

Selepas perlawanan pada Ahad, puluhan peminat PAOK berkumpul di luar stadium untuk mengejek pasukan mereka.

Keptusan lain ialah Panathinaikos dan AEK seri 1-1 setelah gol penyerang dari Itali, Federico Macheda pada minit ke-65 dibatalkan oleh penyerang dari Croatia, Marko Livaja 10 minit kemudian.

Asteras Tripolis mengalahkan Larissa 2-1 walaupun ketinggalan satu gol di belakang.

Bagi saingan aksi ‘play-off’ dimulakan dengan Aris Thessaloniki mengalahkan OFI 3-1 dan Panionios menundukkan Volos 1-0. – AFP

See author's posts


Gadis Sibu raih emas di Birmingham

KEBANGGAAN… Nadrah “Nada” Saufi bersama rakan sepasukannya ‘Girls Gaming’. • Foto Facebook: Girls Gaming

NADRAH ‘Nada’ Saufi gadis berusia 25 tahun dari Sibu meraih pingat emas bersama rakan sepasukan ‘Girls Gaming’ dalam Acara DOTA 2 (Wanita) Kejohanan eSports Komanwel (CEC) 2022 di Birmingham.

Antara rakan sepasukannya ialah Stephanie ‘Auroraa’ Lim Yuen Lii, Bette ‘iStarx’ Chia Hooi Ping, Wong ‘HG’ Wei Sian, dan Tan ‘Shizuma’ Lyn Xhin dan Nadrah ‘Nada’ Saufi.

Premier Sarawak, Datuk Patinggi Tan Sri Abang Johari Tun Openg turut menzahirkan ucapan tahniah kepada Nadrah atas pencapaiannya.

Kontinjen Malaysia menghantar 13 pemain untuk bersaing dalam dua kejuaraan iaitu Dota 2 dan eFootball, dalam Kejohanan E-Sukan Komanwel yang diadakan serentak dengan Sukan Komanwel Birmingham 2022.

Selain Grill Gaming, Persekutuan Sukan Elektronik Malaysia (MESF) turut menghantar pasukan Atlantis untuk bertanding dalam Dota 2 kategori terbuka.

Sementara itu Timbalan Presiden MESF, Afiq Fadhli Narawi mengetuai kontinjen sebagai pengurus pasukan.

Oleh NUR AIN OTSMAN

See author's posts


JAKU IBAN: SADA BEBUAH

Tusun Ke-19

DULU tu kitai deka macha tampung sada bebuah ti bejuluk ‘Pengajar Tukang Tempa’ ti udah dichelak dalam Tusun Ke-18 minggu dulu tu kemari ba surat-kabar UTUSAN SARAWAK sentang ruang ti dikumbai SADA.

PENGAJAR TUKANG TEMPA

Pengawa pengajar ukai pengawa seina-ina’, ngerindang hari,

Nurun nyungkap sebun ambun pagi,

Pulai nyau lama lemai, silau hari,

Tulang dipasang magang,

Peluh nengkujuh nelusur daie;

Ai dituntum, lauk dikulum,

Asi dipanggum pakai bediri;

Ngetu bediri, ngeju berenti pantang mali,

Nadai beduli engkadah hari,

Nganjung ati, ngepung mimpi,

Nangkap niat, mulung penguji,

Ngansau biau, ngamatka mimpi,

Ngichaka techiri, sedura nama;

Niri negika Rukunegara,

Ngenyataka Filosofi Pelajar Bansa Malaysia;

Nguluka mensia beserakup ati,

Nyapai ekonomi ngulihka pengaya;

Nyeridika generasi ke rebak dudi

Ngerak pengelandik jari, pemandai ati

Ngereja pengawa besekula,

Ngambika semua bela di mua

Lintang rata, nadai pengerunggang.

Ni Presiden Raja dunya,

Ni menteri pemegai mensia,

Ni hakim pemutus pechara,

Ni pengarang untak begeliga,

Ni saintis penerebai ke singkamiga,

Ni panglima penyaga menua,

Ni polis penerit kuasa,

Ni lutur penampung nyawa,

Ni paderi ketuai agama

Semua belajar nulis, ngira enggau macha

Ditarak pengajar di sekula,

Ngasuh mensia rata nyadi orang,

Pansut ari pemetang, nuju penerang.

Ku orang, enti siku pengajar nyau nurun tumu,

Sempama retung pandung, tibang penemu;

Lesap mih surat enda temu tuju;

Nyaya mih litaricha, lenyau beribu buku;

Kekutang likang tali penemu bansa baru,

Tengelam bunsu,

Tau pungkang pengawa pemansang nempa orang.

Enti siku pengajar ngejangka perua, ninggalka dunya

Sempama angus setibang penemu menyana, daya berega,

Lanting dunya, pesaka menua, pemai bansa;

Munka pengawa nyurat tesat kekalat,

Pengawa macha rabut kekapa,

Meri bansa nyadi papa cherita, lus litaricha,

Kurang pengadang, chundung penyakang.

Pengajar “tukang tempa” enda mudah mutap, lubah ringat

Sigi iya teleba sebarang alai nempat:

Baikka iya dianjung ke tuchung Bukit Santubong

Sekalika ke kaki Bukit Bangat,

Baikka di ujung Tanjung Kidurong

Tauka ari ulu Nanga Gat,

Baikka bekereja ba rumah sekula sementara

Tauka rumah tegap beringkat-ringkat;

Nya ngasuh jasa iya lebih dipebasa,

Ngereja pengawa semakin penapat-inat,

Kereja iya semakin dipeguna,

Budi iya dipuji belipat-lipat;

Pejuluk iya “Cikgu”, ensumbar iya “Guru” meruan dikeingat,

“Pengajar” kangau keramat.

“Pengajar” pakar, raja penyurat!

Terima kasih, Cikgu!

PEMESAI TANGGUNGJAWAP PENGAJAR

Nya tadi sada bebuah ti bejuluk ‘Pengajar Tukang Tempa’. Dia alai penulis nguji ngibai bansa, perangai, sikap, tebiat enggau peneleba mensia ti dikumbai ‘Pengajar’, sereta pemesai tanggungjawap enggau kereja ti dipanggaika apai-indai nembiak sekula (ke jadika pemegai entaruh) ba bau sida, awakka sida nempa enggau nyepuh nembiak sekula (ke ada ke dunya tu semina bebekalka untak ti masih puang nyelambang ke disebut dalam Jaku Latin tabula rasa) nyadi anak menua ke menyana berega.

Pengarap lama kitai Iban nyebut iya nya Selempeta, mega dikumbai Selempetuh, mega disebut Selempandai ti nempa kitai mensia lebuh kitai ap[in ada ari perut indai. Udah nya Selempandai lalu nyepuh kitai mensia. Dulang ti alai iya nyepuh mensia enda sama, kenu ku kena sebut dalam leka main sanggah-dilah kitai Iban.

Orang ke buruk disepuh Selempandai semina tunjuk lakka sida nya semina tinduk langa-langa. Orang ke bula sepuh lengka awakka ampa betusui rita. Orang ke bagas disepuh iya ba dulang teras, lakka pas ngiga kereja/belanja. Lalu orang ke berani disepuh iya dalam dulang besi, awakka tajam ati berambunka nyawa.

Tang lebuh mensia udah ada, maya umur nyau tau besekula, iya dianjung ke sekula lalu diserahka apai-indai iya ngagai pengajar, iya nya ‘tukang tempa’ mensia ke nyengenda ruga idup di dunya tu, ngambika anak sida iya nya diiri pengajar enggau penemu, pengelandik enggau pemandai besekula sereta lalu dilatih, diajar sereta disikap pengajar enggau adat, basa, ulah, jaku, jalai pendiau enggau disipelin ti tuchi beresi, menyana mulia.

Ambi ke bisi ke tenggau ke seliau bala kitai pemacha, uji kitai berati sereta belematika penemu sekeda orang ke begeliga runding pasal pengajar: (1) They say winners are made, not born. But who makes them? The instructors, trainers, and the teachers – the ones who are there at the beginning, during failures, and after successes. The reason champions never give up is because their teachers didn’t give up on them. (Ku sida, orang ke menang nya ulih ngaga/nempa, ukai dibai ada. Tang sapa ke nempa sida? Bala penguro, pelatih, enggau pengajar – ke meruan bisi dia kenyau ari pun, maya pengelingkup, enggau sepengudah bulih pemujur. Kebuah alai sida ke champian nya enda mudah nyerah alah laban pengajar sida mega enda nyerah alah ngaduka sida). (2) Mustafa Kemal Ataturk says, “A good teacher is like a candle – it consumes itself to light the way for others”. (Pengajar ke manah sempama sebatang dian – iya nunu diri-empu ketegal meri penampak ngagai orang bukai). (3) William A. Ward says, “The mediocre teacher tells. The good teacher explains. The superior teacher demonstrates. The great teacher inspires”. (Pengajar ti numbas pemanah madah. Pengajar ti manah nerang. Pengajar ke tinggi pemanah nerang sereta nunjuk chara. Pengajar tebangkar meransang).

Sepengudah kitai ngibai bansa, perangai, sikap, tebiat enggau peneleba mensia ti dikumbai ‘Pengajar’, sereta pemesai tanggungjawap enggau kereja ti dirinan bansa mensia ke dikumbai ‘pengajar’, sereta enggau jasa sida ngagai raban raban bansa enggau menua, kitai diatu ngilaska perening enggau tinjau kitai ngagai dunya tu empu, ngambika kitai lalu beratika gaya pemaik enggau pengelikun dunya ke diani kitai jam ti diatu, bemalinka leka sada bebuah ti bejuluk “Nuju Pemaik Dunya Pengelikun Perua.”

NUJU PEMAIK DUNYA PENGELIKUN PERUA

Pemaik dunya udah retak-retak,

Sebarang maya tau belah melekang,

Enti enda diseruri enggau pemendar ati;

Perangai ulah mensia semakin ruyak suyak,

Berindik ari ati udu bekejang balat beserekang,

Bai prinsip polisi nadai segaji, enda sekunsi,

Tebererak, temera, bai Lucifer.

Penusah, penyarut, pengachau

Ngererai di sebarang alai;

Kapal selam, bilun pengebum,

Senyata bisa kena begagai,

Tambahka pemanga, gila kuasa sekeda tuai;

Ngasuh pengelikun tau tebantun,

Pemaik mudah terunsai,

Idup nadai penyamai,

Penyenang pengelantang seruran digadai

Nyawa mensia semampai kekalai madai,

Asai ke kena kerekai, seru, serarai api neraka.

Pengelikun perua semakin beguyang,

Dirimba penemu selebubu-iru, balat beserekang;

Ditum sebun bum, dang-dang didiang perang,

Seput enggau nyawa semua uchu Awa,

Bekekutang begitang di ujung pedang,

puting senapang,

Nambahka ai ke bebali jai,

Angin ngeledin, ozon sawang,

Penyuntuk pemakai ngundang enda belanggang,

Ekonomi, dagang benta tulang, surut ke belakang,

Semakin renggang dih taur dunya,

Semakin meranggang dih jaul mensia.

BETAMPUNG

See author's posts


Separuh jalan di bulatan Intan Samarahan ditutup mulai esok

KUCHING: Jalan raya di bulatan Intan Samarahan menuju ke Kuching ditutup separuh jalan mulai esok hingga Khamis ini (17-22 Disember).

Ia bagi membolehkan kerja-kerja pembaikan dan menaik taraf permukaan jalan raya yang melibatkan penutupan sementara separuh jalan dari pukul 9 malam hingga 4 pagi.

Jabatan Kerja Raya (JKR) Sarawak dalam satu kenyataan menasihati pengguna jalan raya agar berhati-hati semasa memandu di jalan terbabit ketika tempoh kerja pembaikan dan mematuhi segala pengurusan trafik untuk keselamatan sehingga kerja pembaikan selesai.

“Pihak Pejabat Wilayah Selatan JKR Sarawak akan memaklumkan dari semasa ke semasa sekiranya terdapat sebarang perubahan pada tarikh, waktu atau kawasan yang terlibat dengan kerja-kerja ini,” katanya.

Dalam pada itu, pengguna jalan raya turut dinasihatkan untuk

merancang perjalanan di kawasan-kawasan yang terlibat.

Segala kesulitan amatlah dikesali.

Sekiranya terdapat sebarang aduan atau pertanyaan lanjut berkaitan aliran trafik tersebut, sila berhubung dengan Pejabat Wilayah Selatan JKR Sarawak melalui talian (082-203 096) pada waktu pejabat.

Oleh NUR AIN OTSMAN

See author's posts


Pasangan Brendan, Rezza muncul juara

PASANGAN Brendan Ong dan Rezza Syahputera  muncul juara Pertandingan Badminton yang berakhir pada Ahad lalu.

Mereka muncul beregu terbaik bagi Kategori A perlawanan yang telah  berlangsung di Dewan Masyarakat Kampung Petanak

Dengan kemenangan tersebut pasangan muda ini membawa pulang hadiah wang tunai RM200,  piala serta hamper.

Naib johan jatuh kepada beregu Mohd Ikhmal dan Mohd Hassrin Hussain, dengan tempat ketiga, Zharif Zaini dan Nur Amirul Safri untuk masing-masing menerima  RM150, RM100 beserta Piala dan hamper.

Sementara gandingan  Jasni Rosli dan Zharif Zaini yang muncul juara Bagi kategori B Vateran/Senior Campuran Belia membolot  hadiah RM200, piala dan hamper.

Pasangan Naim Tahir/Taibi Rosli dan Brendan Ong/Mohd Hazrye muncul tempat kedua dan ketiga yang  menyaksikan masing-masing memenangi RM150, RM100,  Piala dan hamper.

Kejohanan Badminton Tertutup Kampung Petanak ini adalah anjuran Kelab Anak Dagang Mukah dengan Kerjasama Pertubuhan Belia Parlimen Mukah, Skuad Anti Dadah Daerah Mukah, Dewan Masyarakat Kampung Petanak dan Kelab Belia Petanak.

Sementara itu Anugerah Khas sumbangan BAKTI turut disampaikan kepada Ramli Amat dan Wyearon Paul.

Hadiah kepada pemenang telah disampaikan oleh Setiausaha Parti Pesaka Bumiputera Bersatu (PBB) Cawangan Tellian Kaunselar (Kr) Jay  Keram.

Turut hadir Pemanca Mohamad Jali  Kawi , Penghulu  Edmund Innu  Sebli, Ketua Kaum Kuheng  Akup, KK Petanak Hulu, Fellynora  Joseph Na Pegawai AADK Daerah Mukah,  Wahid  Udin Pengerusi KRT Petanak Jaya ,  dan Zaidin  Saimie, Pengerusi Dewan Masyarakat Kampung Petanak.

See author's posts


PRU-15: Jentera GPS di Puncak Borneo sokong calon dipilih

KUCHING: Jentera pilihan raya Gabungan Parti Sarawak (GPS) di kawasan Dewan Undangan Negeri (DUN) Mambong, Tarat dan Serembu yang membentuk Parlimen Puncak Borneo akan menyokong sesiapa sahaja yang dipilih sebagai calon dari gabungan itu untuk bertanding pada Pilihan Raya Umum ke-15 (PRU-15).

ADUN Mambong, Datuk Dr Jerip Susil berkata, Pengerusi GPS Datuk Patinggi Tan Sri Abang Johari Tun Openg akan mengetuai dalam memuktamadkan nama calon dan jentera dari ketiga-tiga kawasan DUN berkenaan akan bekerja keras dalam memastikan kemenangan GPS di kawasan Parlimen yang didominasi kaum Bidayuh itu.

“Kita serahkan kepada Primier Sarawak (Abang Johari) untuk memutuskan (siapa calon) dan setakat yang kita tahu, setiap kawasan sedang berusaha untuk memastikan kemenangan untuk GPS,” katanya kepada pemberita ketika ditemui selepas pelancaran airasia Ride di sini, hari ini.

Beliau berkata demikian ketika ditanya sama ada beliau akan memberi sokongan penuh kepada penyandang kerusi Puncak Borneo, Datuk Willie Mongin sekiranya dinamakan sebagai calon GPS untuk bertanding di kawasan itu, yang dimenanginya di atas tiket PKR pada PRU 2018.

Willie, yang merupakan Timbalan Menteri Perusahaan Perladangan dan Komoditi II, memenangi kerusi Puncak Borneo pada PRU-14 dengan majoriti 4,005 undi sebelum menyertai Bersatu selepas Gerakan Sheraton pada 2020 yang menyaksikan kerajaan Pakatan Harapan digulingkan dan kemudiannya diterima menyertai Parti Pesaka Bumiputera Bersatu (PBB) iaitu tonggak utama GPS pada Ogos lepas.

Pada Pilihan Raya Negeri Ke-12 yang diadakan Disember lepas, GPS yang turut dianggotai Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP), memenangi ketiga-tiga DUN berkenaan.

Pada pilihan raya itu, Willie telah menunjukkan sokongannya dengan berkempen untuk semua calon GPS yang bertanding di tiga DUN berkenaan. – Bernama

See author's posts


Terokai ekonomi baharu

KETIBAAN… Datuk Patinggi Tan Sri Abang Johari Tun Openg ketika tiba di Masjid An-Nur Sibu.

SIBU: Sarawak akan berkongsi pengalamannya dengan beberapa negara berhubung usaha menerokai ekonomi bentuk baharu dengan matlamat utama membawa negeri itu ke arah pembangunan ekonomi yang pesat.

Premier Sarawak, Datuk Patinggi Tan Sri Abang Johari Tun Openg berkata, sebagai Ketua Kerajaan Gabungan Parti Sarawak (GPS) yang diberi mandat besar oleh rakyat pada Pilihan Raya Negeri Ke-12 (PRN-12), beliau membawa rakyat mengorak langkah ke arah ekonomi bentuk baharu yang berteraskan teknologi.

Menurutnya, pada zaman ini, para saintis memberi amaran kepada manusia sejagat bahawa planet bumi harus dihindar daripada pemanasan atau global warming dengan pengeluaran gas greenhouse akibat aktiviti manusia.

“Sarawak di bawah Kerajaan GPS melihat bahawa usaha dunia untuk mengurangkan global warming suatu peluang yang tidak wujud sebelum ini.

“Oleh yang demikian, lahirlah perlumbaan dunia sekarang ini ke arah ekonomi berteraskan bahan bakar yang kurang kandungan karbonnya, seperti penjanaan elektrik daripada kuasa air, iaitu hidro, penggunaan bahan bakar yang tidak mengeluarkan asap, atau tanpa emisi, tetapi mengeluar air, iaitu gas hidrogen,” jelasnya semasa berucap sempena Majlis Nuzul Al-Quran Peringkat Negeri Sarawak di Masjid An-Nur Sibu, semalam.

Pengerusi GPS itu berkata, Sarawak memulakan langkah awal pada 2017 apabila beliau mengambil alih tampuk kepimpinan Kerajaan Sarawak daripada Allahyarham Pehin Sri Adenan Satem.

“Sekarang negara lain mengenali usaha Sarawak dan menjemput saya untuk berkongsi serba sedikit pengalaman yang ada dengan mereka sambil meneroka peluang perkongsian dengan negara-negara luar.

“Minggu hadapan saya akan berucap di Singapura dan pada awal Mei saya akan berucap di Rotterdam, Belanda mengenai ekonomi baharu yang menjadi matlamat Sarawak dan matlamat seluruh dunia maju,” ujarnya.

Majlis tersebut diserikan lagi dengan kehadiran, Yang di-Pertua Negeri Sarawak, Tun Pehin Sri Haji Abdul Taib Mahmud dan Toh Puan Datuk Patinggi Raghad Kurdi Taib, Isteri Premier Sarawak Puan Sri Datuk Amar Juma’ani Tun Tuanku Bujang, Timbalan Menteri Pendidikan, Inovasi dan Pembangunan Bakat I (Pengajian Tinggi dan Inovasi), Dr. Annuar Rapa’ee, Timbalan Menteri Utiliti dan Telekomunikasi II (Utiliti), Datuk Dr. Abdul Rahman Junaidi serta tetamu kehormat yang lain.

Oleh AKUN GIMAN

See author's posts


Fahami dasar kerajaan • Elak diputar belit pembangkang

PERDANA Menteri Datuk Seri Ismail Sabri Yaakob melancarkan Duta Komuniti pada Majlis Perasmian Program Jelajah Aspirasi Keluarga Malaysia Negeri Perlis di Kompleks Sukan Tuanku Syed Putra.

PERANAN dimainkan Duta Komuniti, amat luas iaitu termasuk menyebarkan dasar-dasar kerajaan berdasarkan fakta, bagi mengelak diputarbelitkan oleh pembangkang.

Duta Komuniti membantu menyebarkan maklumat tepat dan sahih mengenai isu-isu semasa serta pelaksanaan dasar baharu kerajaan.

Program ini dilancarkan Perdana Menteri, Datuk Seri Ismail Sabri Yaakob pada 25 Mac lalu. Kementerian Komunikasi dan Multimedia (K-KOMM) telah diberi amanah sebagai penyelaras program itu.

Bahagian kedua paparan kali ini, Utusan Sarawak menemu ramah beberapa penduduk setempat di Simunjan.

Setiausaha Organisasi Belia Simunjan, Nur Husnina Bujang berkata cara terbaik supaya orang ramai faham benar-benar dasar kerajaan bagi mengelak diputar-belit oleh pihak pembangkang adalah dengan menganjurkan seminar.

“Hal ini kerana, dengan penganjuran seminar, ia dapat memberi kesedaran kepada rakyat betapa pentingnya untuk memahami dasar kerajaan.

“Ini supaya mereka tahu yang salah itu tidak semestinya berpunca daripada pemimpin tetapi orang bawahannya ada yang tidak menjalankan tanggungjawab dengan betul apabila diberi arahan dan tugasan.

“Disebabkan itulah pemimpin terkena tohmahan, cacian dan sumpahan. Selain itu, bercakap depan-depan lebih baik lagi kerana bercakap dari hati ke hati lebih mudah untuk orang fahami,” katanya.

Husnina berkata, kebaikan dan faedah yang diperoleh menjadi Duta Komuniti adalah dapat menambah ilmu pengetahuan, mudah untuk melakukan sesuatu pekerjaan jika sudah tahu banyak perkara selain dapat memberi tunjuk ajar kepada orang ramai dan membantu mereka jika mereka berminat untuk menjadi Duta Komuniti suatu hari kelak.

Ketua Pemuda Parti Pesaka Bumiputera Bersatu (PBB) DUN Gedong, Maharthir Oyak, pula berkata komuniti memainkan peranan tersendiri dalam merapatkan jurang kefahaman terhadap dasar kerajaan.

Oleh itu, katanya, sebagai komuniti yang bertanggungjawab untuk penyampaian maklumat benar dan sahih adalah teras utama supaya tidak disalah-tafsirkan oleh pihak yang tidak bertanggungjawab.

Namun bagi mengelak perkara ini di salahertikan, komuniti haruslah mempunyai fahaman luas dan fakta tepat bagi menangkis segala persolan diajukan oleh pihak pembangkang.

“Berhujah di hadapan mungkin akan menjawab isu-isu dengan segera, namun jika persediaan untuk berhujah itu tiada maklumat yang mendalam akan memakan diri sendiri.

“Oleh yang demikian, bagi mendapatkan kesahihan dan fakta munasabah untuk menangkis segala persoalan, maka seminar dan penyebaran mengenai dasar kerajaan haruslah dianjurkan bagi menerap maklumat sahih dalam komuniti setempat khususnya,” katanya.

Jelas di sini, pihak kerajaan haruslah menyampaikan setiap dasar yang dilaksanakan secara telus dan dalam bahasa mudah bagi membolehkannya difahami setiap lapisan masyarakat.

Jika mudah difahami, katanya, tiada isu putar-belit akan timbul dari mana-mana pihak yang tidak bertanggunjawab.

Menyampaikan berita yang tepat dan sahih merupakan salah satu jihad yang dituntut dan maklumat yang disampaikan juga akan memberi impak serta mampu memberikan maklumat yang telus untuk komuniti.

“Oleh itu, setiap perkara yang baik, InsyaAllah akan mendapat ganjaran yang baik juga dan perkongsian yang baik juga akan mendapat rahmat daripada Nya,” katanya.

Maharthir berkata, Duta Komuniti juga dapat membantu memberi kesedaran kepada masyarakat mengenai dasar kerajaan dan tidak mudah percaya dengan kata-kata yang boleh membawa kehancuran masyarakat.

Sementara itu, Pengurus Pusat Ekonomi Digital Keluarga Malaysia Simunjan (PEDi Simunjan), Mohd Fathihi Fadil berpendapat kerajaan perlu menggunakan platform seperti Facebook rasmi atau saluran khas YouTube dalam memberi kefahaman mengenai dasar kerajaan agar mudah untuk sampai kepada masyarakat.

Kedua, menganjurkan forum atau ‘talk show’ di televisyen untuk memberi kefahaman mengenai dasar kerajaan kepada masyarakat.

LEBIH RAMAI DUTA KOMUNITI

“Seharusnya, pelantikan Duta Komuniti yang lebih ramai akan memberi impak positif bagi kerajaan untuk menangani isu-isu penyebaran maklumat palsu.

“Ini kerana, duta-duta komuniti yang dilantik boleh menjadi mata dan telinga serta mulut kerajaan bagi menyampaikan dasar kerajaan yang mempunyai fakta dan sahih untuk masyarakat sejagat serta menyatuni persoalan daripada mereka yang inginkan maklumat sebenar.

“Perlu lebih ramai Duta Komuniti. Kerajaan boleh melantik Penghulu, Ketua Kampung dan Tuai Rumah sebagai Duta Komuniti kerana mereka adalah individu paling dekat dengan komuniti,” kata Fathihi.

Ketua Belia kawasan Dewan Undangan Negeri (DUN) N25 Simunjan, Mohd Taufiq Aidel pula berkata, duta komuniti amat penting kerana ia dapat membantu setiap masyarakat di seluruh negeri atau negara.

Salah satu kebaikan dan faedah yang diperoleh jika menjadi Duta Komuniti ialah dapat membantu kerajaan terutama wakil rakyat dalam menyampaikan maklumat sahih untuk memastikan rakyat tidak terpengaruh oleh propaganda pembangkang.

Oleh NUR AIN OTSMAN

See author's posts


Tragedi maut selepas melawat

SIBU: Perjalanan balik
seorang lelaki setelah melawat abang iparnya yang sakit tenat di Sarikei
bertukar tragedi apabila maut dalam kemalangan di Jalan Peradom di sini petang
Isnin.

Ketua Polis Daerah Sibu,
ACP Stanley Jonathan Ringgit berkata, mangsa dikenali sebagai Yii Kheng Ang,
64, terbunuh selepas kereta yang dipandunya berlanggar dengan sebuah lori yang
membawa muatan tong gas kosong.

“Pada sebelah pagi,
mangsa datang ke Balai Lanang di sini untuk mengisi Borang Pergerakan ke
Sarikei untuk melawat abang iparnya yang berusia 85 tahun yang sakit tenat.

“Bagaimananpun,
dalam perjalanan balik ke Sibu, mangsa terlibat dalam kemalangan jalan
raya,” katanya ketika dihubungi pemberita, semalam.

Menurut Stanley,
siasatan awal mendapati kemalangan berlaku apabila sebuah lori yang bergerak
dari arah Jalan Lanang Sibu menuju ke Bintangor dilanggar oleh sebuah kereta
yang bergerak dari arah Sarikei menuju ke Sibu, yang tiba-tiba memasuki jalan
bertentangan.

“Akibat kemalangan
itu, mangsa disahkan maut ditempat kejadian manakala pemandu lori dibawa ke
Hospital Sibu untuk mendapatkan rawatan,” jelasnya.

Sementara itu, menurut
Ketua Jabatan Bomba dan Penyelamat Malaysia (JBPM) Zon Sibu, PgKB I Janggan
Muling, pihaknya menerima panggilan mengenai kemalangan tersebut kira-kira 1.03
petang sebelum sepasukan anggota dari Balai Bomba dan Penyelamat (BBP) Sibu
diarahkan ke lokasi.

“Pihak bomba
bertindak mengeluarkan mangsa yang tersepit di bahagian hadapan dengan
menggunakan ‘Resque Tool”.

“Setelah memastikan
keadaan terkawal, pihak bomba bertolak balik ke balai sekitar 1.48
petang,” ujarnya.

See author's posts


India laung amaran

NEWS DELHI: India dicengkam lonjakan Covid-19 yang paling memudaratkan perlu bersiap sedia menghadapi gelombang baharu dan memerlukan lebih banyak oksigen dari negara lain, kata para pegawai pada Rabu lalu

Amaran itu muncul ketika India melaporkan 3,780 kematian dan merekodkan angka harian kes baharu tertinggi iaitu 382,000 kes selain berdepan masalah kekurangan katil dan bekalan oksigen yang kritikal.

Pakar mengatakan puncaknya mungkin tidak dapat dicapai selama berminggu-minggu.

Penasihat ilmiah utama India, K. Vijay Raghavan mengatakan India dengan populasi 1.3 bilion itu harus bersiap sedia bagi menghadapi lebih banyak masalah ketika angka jangkitan Covid-19 sudah melebihi 20 juta kes jangkitan.

“Fasa Tiga tidak dapat dielakkan yang juga merupakan tahap peredaran virus yang tinggi.

“Tetapi, Fasa Tiga itu tidak jelas bila ia akan berlaku. Kita harus bersiap sedia berdepan gelombang baharu,” kata Raghavan pada sidang media.

Pada masa sama, kerajaan berdepan kritikan berikutan pesakit mati di jalan luar hospital kerana kekurangan katil.

Malah, pengiriman oksigen dan peralatan tiba dari Amerika Syarikat (AS), Perancis, Britain, Rusia dan negara lain dalam beberapa hari terakhir.

Menurut salah seorang pegawai kerajaan lain, India akan memerlukan lebih banyak oksigen dari negara lain untuk melawan kenaikan sehingga jumlahnya stabil.

“Kami tidak mempunyai cukup oksigen. Sekiranya kita dapat lebih banyak oksigen, lebih banyak nyawa akan diselamatkan,” kata pegawai tertinggi pemerintah itu kepada wartawan, yang tidak mahu disebut nama.

Tambahnya, India juga masih menekan AS dan negara lain untuk mengurangkan sekatan eksport bahan mentah untuk ubat-ubatan Covid-19 seperti remdesivir dan tocilizumab.

India adalah pembuat ubat generik terbesar di dunia dan merupakan pembekal utama remdesivir tahun lalu ketika wabak itu meletus tetapi menghentikan pengeluaran ketika gelombang pertamanya sendiri kembali.

‘Perbuatan jenayah’

Hospital di seluruh negara masih menderita sementara mahkamah meningkatkan tekanan terhadap kerajaan di bawah kepimpinan, Perdana Menteri Narendra Modi.

“Kemasukan ditangguhkan selama-lamanya,” kata Devlina Chakravarty, pengarah urusan hospital Artemis di Gurgaon, dekat Delhi, dalam satu kenyataan Twitter yang mengalami kekurangan bekalan oksigen yang serius di hospital di Kolkata, Bangalore dan bandar besar lain.

Dalam peningkatan kemarahan rakyat, bank pusat mengatakan bahawa pinjaman murah AS$ 6.7 bilion akan diberikan kepada pengilang oksigen, vaksin dan ubat-ubatan serta hospital untuk membantu meredakan krisis.

Sementara itu, mahkamah India menjadi pengkritik yang semakin lantang dalam menangani krisis pemerintah Modi.

Pentadbir Delhi mengatakan bahawa ia memerlukan 700 tan oksigen sehari untuk rumah sakitnya yang banyak tetapi Mahkamah Agung diberitahu bahawa ia hanya mendapat 585 tan.

Peguam pemerintah pusat mengatakan bandar itu hanya memerlukan 415 tan dalam memerangi ancaman untuk mengeluarkan prosiding penghinaan atas penolakan bagi mengirim lebih banyak oksigen,

Mahkamah memberi pemerintah hingga Khamis lalu untuk menyediakan rancangan untuk menghantar bekalan tambahan.

Mahkamah Tinggi Delhi yang membuat ancaman penghinaan itu menuduh ahli politik pemerintah dan pegawai ‘tinggal di menara mewah’ sementara jumlah kematian meningkat.

Mahkamah Tinggi di Allahabad mengatakan bahawa kematian di hospital Wilayah Uttar Pradesh adalah tindakan jenayah dan tidak kurang daripada pembunuhan besar-besaran oleh mereka yang bertanggungjawab bagi memastikan bekalan oksigen mencukupi.

Persekutuan Antarabangsa Persatuan Bulan Sabit Merah meminta tindakan antarabangsa mendesak untuk mencegah ‘malapetaka manusia yang semakin buruk’ di seluruh Asia Selatan.

Dalam perkembangan lain, hospital di Nepal penuh dengan pesakit Covid-19 dan jumlah beban harian 57 kali lebih tinggi daripada sebulan yang lalu. -AFP

See author's posts


Pemangku Setiausaha Keselamatan AS letak jawatan

WASHINGTON: Pemangku Setiausaha Keselamatan Dalam Negeri Amerika Syarikat (AS), Chad Wolf semalam, mengumumkan peletakan jawatan secara mengejut.

Tindakan itu ekoran kebimbangan meningkat terhadap lebih banyak keganasan menjelang pelantikan Presiden AS yang baharu, Joe Biden, 20 Januari ini.

Wolf sebagai ketua badan menjaga keselamatan bagi majlis angkat sumpah itu, meletak jawatan lima hari selepas penyokong tegar Presiden Donald Trump menyerbu bangunan Capitol, dengan harapan dapat menghentikan Biden daripada menggantikannya.

Jabatan Keselamatan Dalam Negeri mengawasi beberapa badan penguatkuasaan undang-undang termasuk Perkhidmatan Rahsia iaitu agensi keselamatan bagi Rumah Putih dan Presiden AS.

Wolf mengumumkan peletakan jawatannya ekoran alasan prosedur dan menamakan Pete Gaynor, pentadbir Agensi Pengurusan Kecemasan Persekutuan, bagi menggantikannya.

Bagaimanapun langkah itu tidak menamatkan persoalan mengenai keselamatan ibu negara AS menjelang majlis angkat sumpah Presiden AS baharu, minggu hadapan.

Dokumen dalaman FBI pula memberi amaran kemungkinan penyokong Trump mengadakan tunjuk perasaan menggunakan senjata di semua 50 negeri antara hujung minggu ini hingga 20 Januari ini, menurut media AS.

Rumah Putih dalam kenyataan menjelaskan Trump sudah mengisytiharkan darurat di daerah Columbia dan mengarahkan bantuan pihak keselamatan Persekutuan bagi melengkapkan usaha tindak balas daerah itu dari 11 hingga 24 Januari ini.

Perintah itu dikatakan memberi hak kepada Jabatan Keselamatan Dalam Negeri untuk bertindak ‘menyelamatkan nyawa dan melindungi harta benda, kesihatan serta keselamatan awam, bagi mengurangkan atau mencegah ancaman malapetaka di daerah Columbia’.

Sementara itu, Pentagon semalam memberitahu, sudah meluluskan penghantaran 15,000 pasukan Pengawal Nasional untuk dikerahkan bagi mengawal majlis angkat sumpah pelantikan Biden.

Ketua Biro Pengawal Nasional Jabatan Pertahanan, General Daniel Hokanson, berkata seramai 6,200 tentera sudah berada di Washington, manakala 10,000 lagi akan dikerahkan hujung minggu depan dan baki 5,000 pula pada hari pelantikan.

Katanya, mereka akan dilengkapi peralatan dan senjata, tetapi setakat ini belum diberi kuasa untuk berbuat demikian.

Sebelum mengumumkan peletakan jawatannya, Wolf mengarahkan supaya Perkhidmatan Rahsia mempercepat persiapan, berdasarkan kejadian rusuhan keganasan minggu lalu dan perkembangan landskap keselamatan’

Persiapan acara berjalan pantas. Pagar keselamatan sudah dibina di seluruh kawasan Capitol, lokasi Biden akan mengangkat sumpah sebagai pengganti Trump. – AFP

See author's posts


Ronaldo akhiri kemarau gol

PENYERANG Manchester United, Anthony Elanga (tengah) berebut bola dengan penjaga gol Brighton, RobertSanchez semasa perlawanan Liga Perdana Inggeris di Old Trafford di Manchester, semalam. • Foto AFP

CRISTIANO Ronaldo menamatkan kemarau gol enam perlawanan semalam ketika Manchester United bangkit daripada persembahan hambar dalam separuh masa pertama untuk menewaskan 10 pemain Brighton 2-0 sekali gus mendaki kembali ke empat tempat teratas dalam Liga Perdana Inggeris.

Perlawanan itu berubah secara mendadak pada awal separuh masa kedua, dengan Ronaldo menjaringkan gol pertamanya pada 2022 sebelum Lewis Dunk dibuang padang tiga minit kemudian.

Bagaimanapun, pasukan tuan rumah masih berjaya mengatasi keadaan cuaca buruk telah mensia-siakan beberapa peluang besar u menggandakan kelebihan mereka sehingga Bruno Fernandes mengesahkan kedudukan 2-0.

Anak didik Ralf Rangnick mendahului dalam separuh masa untuk seri 1-1 dalam tiga perlawanan sebelum ini dalam semua aksin, kehilangan mata penting dalam liga dan tersingkir dari Piala FA menerusi penentuan sepakan penalti.

Rangnick memuji Ronaldo yang berusia 37 tahun yang kembali dalam senarai penjaring buat kali pertama sejak 30 Disember.

“Sangat penting bukan sahaja dia menjaringkan gol tetapi ia adalah gol yang cemerlang,” katanya. “Ia penting untuk kami semua, tetapi persembahan keseluruhannya adalah antara yang terbaik sejak saya tiba di sini.”

Penyerang Anthony Elanga dan pemain tengah Fred tersenarai dalam kesebelasan utama United menggantikan  Marcus Rashford dan Paul Pogba, dengan pertahanan Raphael Varane turut terlepas kerana sakit.

Tiga mata itu mengangkat United ke tempat keempat kelayakan ke Liga Juara-Juara UEFA, dua mata di depan West Ham dan empat mata di belakang Chelsea yang berada di tempat ketiga, yang mempunyai satu perlawanan dalam tangan.

Arsenal, Wolves dan Tottenham juga berada dalam jarak yang baik di bawah United dan semuanya mempunyai perlawanan dalam tangan. – AFP

See author's posts


RIMUP diperkenalkan semula

KUCHING: Rancangan Integrasi Murid untuk Perpaduan (RIMUP) bakal diperkenalkan semula di sekolah negeri ini bermula tahun hadapan, kata Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak, Dato’ Sri Fatimah Abdullah.

Beliau berkata, cadangan bagi program tersebut sebenarnya sudah bermula sebelum Pakatan Harapan (PH) menjadi kerajaan terdahulu dibawah kementerian beliau iaitu Majlis Pembangunan Sosial.

“Kita telah melaksanakan program ini dengan memberi peruntukkan kepada sekolah supaya mereka mengadakan program itu. Apabila Pakatan Harapan ambil alih, jadi kita berhenti kerana kita tidak dibenarkan untuk masuk sekolah dulu.

“Sekarang kita perkenalkan balik, di Sarawak.

“Saya berpendapat, RIMUP adalah satu program yang berguna bagi menggalakkan interaksi antara pelajar,” ujar Fatimah selepas Majlis Pelancaran Sesi Maklum Balas Rakyat Pelan Tindakan Perpaduan Negara (PTPN) 2021-2025 Bahagian Sarawak di Yayasan Sarawak, semalam.

Beliau berkata, di bawah RIMUP, ia diadakan bagi pelajar berinteraksi dalam satu rancangan aktiviti yang mana mereka berpeluang berinteraksi sama ada aktiviti mainan, acara kebudayaan, carta ataupun berkaitan pakaian, makanan dan cara hidup.

“Jadi, dengan cara sedemikian maka, akan ada cara untuk berinteraksi ataupun belajar melihat dan ia rancangan kita untuk Sarawak,” kata beliau.

Ketika ditanya mengenai pemansuhan sekolah vernakular, Fatimah berkata, mengenai sejarah sekolah tersebut diwujudkan dahulu serta latar belakang sekolah dan juga lihat kedudukannya sekarang ini.

“Ada yang berpendapat bahawa ini (sekolah vernakular) yang menyumbang kepada polarisasi.

“Tapi kalau kita lihat secara lebih mendalam, hal yang menyebabkan polarisasi ada banyak sebab lain sebenarnya.

“Sekolah vernakular ada kebaikannya dan kalau ada kelemahan, saya melihat pada apa yang boleh dibuat.

“Misalnya, kalau kelemahan dari aspek mereka kurang bergaul dengan bangsa lain, hanya dengan sesama mereka sahaja. Oleh itu, kita lihat apa yang boleh buat di bawah Kementerian Pendidikan.

“Apa yang dibuat adalah menyedari tentang hakikat bahawa di Malaysia ini ada sekolah vernakular, sekolah kebangsaan, jadi ini sudah ada sejak zaman dahulu lagi. Apa kelemahannya?

“Pelajar tidak bergaul, hanya tahu pasal bangsa, bergaul sama kaum sendiri, bangsa sendiri. Bahasa pertuturan juga menggunakan bahasa sendiri.,” jelas Fatimah.

Justeru, Sarawak mempunyai perancangan sendiri iaitu melaksanakan RIMUP di sekolah-sekolah.

“Saya bersetuju bahawa sekolah vernakular tidak harus dimansuhkan namun mengambil tindakan yang lebih proaktif supaya kita dapat menyuarakan sebab yang menimbulkan masalah seperti polarisasi, tiada interaksi antara pelajar sekolah yang homogenous, yang bukan heterogenous sifatnya,” tambahnya.

Oleh Alexandra Lorna

See author's posts


Gaji masuk, jangan berpusu-pusu ke bank, pasar raya

KUALA LUMPUR: Seperti
sedia dimaklumi, semua penjawat awam menerima gaji semalam namun perlu
diingatkan agar mereka terus
kekal mematuhi peraturan kerajaan iaitu, mengehadkan perjalanan
masing-masing sepanjang tempoh Perintah Kawalan Pergerakan (PKP).

Sejak dikuatkuasakan,
pelaksanaan Perintah Kawalan Pergerakan memasuki hari kelapan semalam.

Sebagaimana lazim
pada hari penerimaan gaji, orang ramai dijangka menuju ke pasar raya dan pasar
awam serta cawangan Mesin Teler Automatik (ATM) untuk mengeluarkan wang, dan
melakukan pembelian barangan keperluan.

Menyahut nasihat
Menteri Kanan (Kluster Keselamatan) Datuk Seri Ismail Sabri Yaakob semalam,
orang ramai tidak digalakkan berpusu-pusu ke bank, bagi   memastikan jarakan sosial dan keselamatan
awam terjamin, dalam usaha mengekang wabak Covid-19.

Hari ini bukan
kakitangan awam sahaja yang menerima gaji, tetapi ada juga sebilangan pekerja
di syarikat swasta
yang menerima kemasukan gaji lebih awal, termasuk mereka yang mendapat   bonus daripada majikan masing-masing.

Selain gaji,
Kementerian Wanita dan Keluarga turut memaklumkan   seramai 500,000 penerima bantuan bulanan
Jabatan Kebajikan Masyarakat (JKM), menerima wang bantuan itu semalam.

Tidak mustahil orang
ramai mengambil peluang dengan situasi ini, untuk keluar membeli keperluan
asas, namun perlulah berjimat cermat, tidak panik dan   khuatir, kerana kerajaan telah   memberi jaminan bekalan barangan asas adalah
mencukupi.

Di Melaka, kerajaan
negeri menyarankan rakyat yang ingin membeli barangan keperluan harian perlu
datang awal ke pasar raya,
bagi mengelakkan kesesakan berikutan kebanyakan premis di negeri itu,
diminta mengehadkan kemasukan pelanggan pada satu-satu masa.

Justeru, atas dasar
tanggungjawab bersama, orang ramai perlu memastikan jarak sosial ketika berada
di tempat seperti pasar raya dan pasar awam, memakai penutup mulut dan hidung,
mengamalkan kebersihan diri, menggunakan cecair pembasmi kuman   dan hanya ketua keluarga dibenarkan keluar
membeli
barangan keperluan, atau menemani ahli keluarga untuk mendapatkan
kesihatan.

Sepanjang PKP
dikuatkuasakan sejak 18 Mac, peratusan pematuhan rakyat dari sehari ke sehari
menunjukkan peningkatan dan telah mencapai 95 peratus, dan diharapkan kadar itu
semakin bertambah baik bagi memutuskan rantaian jangkitan virus Covid-19, yang
telah meragut 16
nyawa di negara ini, setakat malam Selasa lepas.

Selain itu, kerajaan
juga mengingatkan orang ramai yang berada di kampung, agar terus berada di
kampung halaman masing-masing, dan tidak   pulang ke bandar buat masa ini.

Hal ini kerana,
kerajaan mahu peratusan pematuhan rakyat kekal tinggi   berikutan   kesesakan di bandar ketika ini semakin
berkurang dan jalan raya semakin lengang,   hasil   kerjasama bersepadu yang dilakukan oleh Polis
Diraja Malaysia (PDRM), Angkatan Tentera Malaysia (ATM), Rela dan pihak
berkuasa tempatan.

Ismail Sabri berkata,
bagi membendung perkara itu polis telah mengadakan sekatan jalan raya di 23
plaza tol di seluruh negara.

Orang ramai
berhadapan dengan tindakan undang-undang jika mereka gagal mematuhi arahan dan
nasihat polis untuk mematuhi PKP, yang pertama kali dilaksanakan di Malaysia.-
BERNAMA

See author's posts


BANGUNAN ARKIB PENTING

KUCHING: Projek pembinaan bangunan arkib penting untuk menyimpan data dan maklumat yang signifikan kepada Sarawak.

Ketua Menteri Datuk Patinggi Tan Sri Abang Johari Tun Openg berkata, ia termasuk segala maklumat yang menyentuh tentang sejarah, sains, teknologi dan setiap aspek maklumat yang ada.

“Saya fikir ini adalah masa yang sesuai untuk Sarawak mempunyai bangunan arkib ini.

“Ia sangat penting kerana kita mempunyai sejarah yang sangat lama serta pada masa ini maklumat arkeologi Niah boleh disimpan di sini (arkib) dan juga artifak.

“Bagi saya, mereka juga boleh bekerjasama dengan muzium tetapi sebahagian daripada maklumat pameran di muzium boleh disimpan di dalam bangunan ini,” katanya.

Beliau berkata demikian pada sidang media selepas membuat lawatan ke Projek Bangunan Arkib, Pustaka Negeri Sarawak di sini, semalam.

Mengulas mengenai penggunaan digital, Abang Johari berkata, penggunaan digital di arkib tersebut bakal memudahkan pencarian dokumen yang dikehendaki.

“Apabila kita bercakap mengenai digitalisasi, ada dua kaedah cara penyimpanan iaitu secara biasa (hard document) dan satu lagi adalah secara digital.

“Jika anda inginkan maklumat tertentu daripada dokumen tertentu, robot akan mencarinya untuk anda dan robot akan menyerahkannya kepada anda,” katanya.

Jelas Abang Johari, projek bangunaan arkib tersebut pada prinsipnya telah diluluskan pada dua tahun yang lalu dan kini akan dilaksanakan.

Bangunan Arkib yang berkeluasan 26,805 meter persegi ini mempunyai ketinggian dua tingkat setengah dan akan dibina di tapak seluas 17.6 ekar bersebelahan dengan bangunan Pustaka Negeri Sarawak yang sedia ada.

Sebahagian besar bangunan ini akan dikhaskan untuk penyimpanan rekod dan bahan arkib Kerajaan Sarawak.

Oleh JEAKQLEYN YACHO

See author's posts


Beri lot tanah ngagai sida ke patut

PENGINGAT… Datu Dr Penguang anak Manggil begambar nyadika pengingat begulai enggau bala KMKK raban bansa Melayu pengudah mendingka penerang.

MARUDI: Bisi 362 peminta lama lot tanah skim endur berumah baru Kampung Pemindahan, ku Penulung Menteri Penegrai, Pengawa Berumah enggau Perintah Pelilih Menua Datu Dr Penguang anak Manggil maya betemu sereta berandau enggau bala Tuai Mensia Mayuh enggau Tuai Raban Bansa (KMKK) Melayu enggau Cina ba maya ke enda sebaka di Palan Servis N.76 Marudi.

Ku iya, bisi 477 lot tanah skim endur berumah baru Kampung Pemindahan sereta 100 lot udah dikemendarka Opis Survei enggau Tanah lalu bisi laluh 377 lot.

Iya mega madahka diri udah nerima ripih nama peminta lot tanah nya ari Opis Survei enggau Tanah berengkah ari taun 2000 sereta 69 agi peminta baru nya ari kaban baru.

“Dikena nentuka nya, aku deka meda komiti KMKK Melayu enggau China berandau enggau pangan diri sereta meratika ripih nama peminta lebih silik dikena nentuka sapa ke sigi endang patut begunaka lot tanah nya,” ku iya.

Ku Penguang, iya enda ulih ngaga pemutus sapa ke patut diberi lot tanah nya sebedau pemutus digaga raban KMKK, iya nya peminta ke disukung sida iya.

“Iya ke bisi dipeda aku nya mayuh peminta ari orang luar sereta bisi mega peminta lama ari sida ke udah nadai agi,” ku iya.

Nitihka komposyseyn raban bansa ke bisi minta lot tanah nya, Melayu (15.1 pesen ), Orang Kiput ( 4.1 pesen), Orang Melanau ( 1.38 pesen), Iban (13.8 pesen, Cina (32.32 pesen) sereta Orang Ulu (33.15 pesen ).

Ku iya, sekeda ari sida ke minta lot tanah nya udah pindah ari Marudi sereta udah netapka ba endur bukai kelimpah ari bisi udah mati.

“Sida meseti milih peminta ke patut sereta meri nama ke udah dikemendar ngagai aku ba ujung

bulan Februari tu ngambika diberi ngagai Opis Tanah enggau Survei,” ku Penguang.

Sama bisi enggau maya randau nya SAO Nancy Abau, Chairman Kunsil Pelilih Marudi Kunsilor Edward Mendai enggau Pemanca Jamel Haji Sabil.

See author's posts


Lelaki mengaku tidak bersalah hina Agong

KULIM: Seorang operator kilang semalam mengaku tidak bersalah di Mahkamah Sesyen di sini, atas pertuduhan menghina Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dengan kenyataan jelik menerusi laman Facebook pada Mac lepas.

Muhammad Shammir Sam, 23, membuat pengakuan itu di hadapan Hakim Musyiri Peet selepas pertuduhan terhadapnya dibacakan oleh jurubahasa mahkamah.

Tertuduh didakwa secara sedar membuat dan memulakan penghantaran komunikasi bersifat jelik menerusi laman profil Facebook “Mohd Syamir Sam” pada 1 tengah hari 4 Mac lalu di No 249, Jalan 3, Taman Selasih di sini.

Dia dituduh menurut Seksyen 233(1)(a) Akta Komunikasi dan Multimedia 1998 dan boleh dihukum di bawah Seksyen 233(3) akta sama yang memperuntukkan hukuman denda maksimum RM50,000 atau penjara sehingga setahun atau kedua-duanya, serta boleh didenda selanjutnya RM1,000 bagi setiap hari kesalahan itu diteruskan selepas pensabitan.

Mahkamah membenarkan tertuduh diikat jamin RM10,000 dengan seorang penjamin dan memerintahkannya melaporkan diri di balai polis terdekat setiap dua minggu.

Hakim menetapkan 22 Julai ini untuk sebutan semula kes sementara menunggu proses lantikan peguam dan serahan dokumen berkaitan.

Pendakwaan dikendalikan Timbalan Pendakwa Raya Galvin Loo Wei Ming. — Bernama

See author's posts


Mourinho kian terdesak

PENGURUS Tottenham Hotspours, Jose Mourinho berkata bahawa dia ‘terdesak’ untuk aksi Liga Perdana Inggeris walaupun terdapat kebimbangan mengenai rancangan memulakan semula divisyen teratas Inggeris.

Beberapa bintang termasuk Sergio Aguero, Raheem Sterling dan Danny Rose secara umum menyatakan ketakutan mengenai kembalinya musim ini semasa krisis Covid-19.

Beberapa bos kelab Divisyen Satu juga difahamkan telah menyatakan kebimbangan mengenai rancangan untuk bermain semula bermula pertengahan Jun ketika mereka bercakap semasa mesyuarat Persatuan Pengurus Liga pada Selasa lalu.

Bagaimanapun, Mourinho menyatakan dia akan menikmati peluang untuk kembali bekerja di sebalik cabaran dan risiko yang ditimbulkan oleh wabak tersebut.

“Saya tidak meminta sebarang penundaan,” kata Mourinho dalam satu kenyataan semalam.

“Saya mahu berlatih, dan saya terdesak untuk Liga Perdana kembali sebaik sahaja ia selamat untuk melakukannya terutamanya sekarang kami melihat liga lain bersiap untuk kembali beraksi.” katanya.

Mourinho terpaksa meminta maaf pada April setelah dilihat melanggar sekatan ‘lockdown’ untuk mengadakan sesi latihan dengan pemain tengah Tanguy Ndombele di taman awam.

Serge Aurier dan Moussa Sissoko juga meminta maaf setelah pasangan Tottenham itu melanggar garis panduan penjarakan sosial untuk berlatih bersama.

Walaupun terdapat insiden itu, Mourinho gembira dengan cara skuadnya menjaga kesihatan diri semasa ‘lockdown’.

“Saya sangat bangga dengan cara pemain saya mengekalkan kecergasan mereka,” katanya. “Mereka telah menunjukkan profesionalisme, semangat dan dedikasi yang hebat.

“Kami semua telah bekerja sangat keras melalui sesi latihan skuad terpencil dan berlari sekarang dengan padang tersedia untuk digunakan semula di pusat latihan.

“Setiap pemain sangat komited dalam hal pekerjaan masing-masing dan sekarang kami menunggu izin untuk mulai bekerja dalam kumpulan kecil lagi, yang akan saya sokong sepenuhnya.” – AFP

See author's posts


Warga Mukah berbasikal untuk kesihatan

BERBASIKAL pada waktu pagi dan petang, samaada secara individu atau berkumpulan adalah senario biasa di Bandar Mukah semenjak  kebelakangan ini.

Justeru, kemunculan organisasi yang melibatkan aktiviti berbasikal juga menjadi pilihan, dan antara yang

telah mendapat tempat  di kalangan penduduk di daerah progresif Mukah ini ialah Kelab Berbasikal Santai Mukah(KBSM).

Sesuai dengan namanya, ia ditubuhkan sebagai wadah untuk mereka yang berminat dengan aktiviti berbasikal dengan berkonsepkan santai.

Justeru, perkataan ‘Santai’ itu dikatakan sebagai daya tarikan buat ahli-ahli sedia ada, termasuk  mereka yang bakal menyertainya.

Walaupun kebanyakan ahlinya menyatakan penyertaan mereka dalam kelab tersebut hanya ‘suka-suka sahaja’ namun tidak boleh dinafikan ia ada berkaitan dengan kesihatan.

Malah pengasasnya merangkap Presiden KBSM, ASP(Bersara) Jamil  Othman, juga memberi jawapan yang sama dengan menyatakan penubuhannya adalah sebagai platform untuk sesiapa sahaja yang berminat dengan aktiviti berbasikal.

Adalah difahamkan pada peringkat awal ia hanya disertai oleh beberapa orang yang seangkatan usia beliau atau lain kata warga emas, namun, kini ia telah berjaya menarik penyertaan daripada pelbagai peringkat usia.

“Memang penubuhannya adalah sebagai wadah untuk peminat aktiviti berbasikal secara santai terutama bagi yang sudah berusia seperti saya. Namun kini ia telah berjaya menarik penyertaan daripada pelbagai peringkat usia untuk menjadi ahli,”  kata Jamil, yang pernah mengasas dan mengetuai Persatuan Berbasikal Bahagian Mukah pada suatu ketika dahulu.

Dia tidak menolak bahawa  aktiviti berbasikal banyak membawa manafaat, dan telah dijadikan sebagai salah satu aktiviti  senaman yang digalakan dan digemari oleh penduduk tempatan

Semenjak ditubuhkan KBSM telah menganjurkan beberapa program berbasikal yang  bukan hanya mendapat penyertaan dari Bahagian Mukah, dan Negeri dan malah dari Negara luar.

Antaranya ialah Mukah Jamboree Fun Ride, Joy  Ride Sempena Hari Malaysia,  Joy Ride Sempena Hari Kebangsaan, Joy Ride Sempena  Hari Sarawak dan dalam masa yang sama juga memenuhi jemputan program-program lain yang berlangsung di kawasan ini.

Terkini adalah program anjuran  KBSM ialah Santai Joy Ride sempena  Hari Sarawak pada 22 Julai lalu dan juga dianggapkan sebagai  satu-satunya program luar yang  diadakan di Bandar Mukah  pada hari berkenaan.

Justeru, semua basikal yang digunakan diletakkan dengan bendera mini Sarawak untuk melambangkan keceriaan dan peringatan hari yang cukup bermakna bagi seluruh penduduk  Bumi Kenyalang ini.

Aktiviti kayuhan basikal yang  bermula jam 4.30 petang daripada tapak Kaul Mukah( Taman Kala Dana)  ke Kampung Petanak, Kampung Sungai Alo, Kampung Litong dan  berakhir di Penempatan Semula Kuala Lama berkenaan sedikit sebanyak boleh meniupkan semangat kecintaan terhadap Negeri Sarawak di kalangan penduduk tempatan.

Selepas mangharungi perjalanan  bersifat santai sejauh 30 kilometer, lebih daripada 30 peserta kembali ke rumah Presiden Kelab iaitu ASP Jamil Othman untuk menikmati hidangan ringan, sebelum bersurai.

Walaupun mereka yang terlibat dengan kelab ini tidak menyatakan bahawa faktor kesihatan sebagai pendorong, namun pada hakikatnya, aktiviti berbasikal ini boleh menjurus kearah itu(meningkatkan tahap kesihatan seseorang), sama ada dari segi kesihatan fizikal mahupun mental.

Adalah difahamkan bahawa kebaikan bersenam secara berbasikal menggabungkan latihan fizikal dengan aktiviti luar, disamping meneroka pemandangan  sepanjang  perjalanan dilalui.

Kita  boleh berkayuh solo untuk menghilangkan rasa resah dan risau, ataupun meluaskan jaringan kenalan dengan berkayuh secara berkumpulan.

Bagi mereka yang ingin mengurangkan berat badan, aktiviti berbasikal adalah antara senaman yang direkomenkan kerana berbasikal  boleh membakar kalori antara 400 sehingga 1000 dalam satu jam, bergantung kepada intensiti dan berat pengayuh.

Dalam masa yang sama, ia bukan hanya membakar lemak, ia juga membina otot – terutamanya di sekitar glutes, hamstrings, quads, dan betis, dan beberapa lagi kelebihan dibanding dengan aktiviti fizikal lain.

Oleh Henry Siyu

See author's posts


Tiada hasrat naik harga minyak masak peket bersubsidi – Salahuddin

KUALA LUMPUR: Kerajaan tidak bercadang untuk menaikkan harga minyak masak peket bersubsidi, namun akan memperkenalkan mekanisma subsidi bersasar selepas sistem Pangkalan Data Utama (PADU) siap sepenuhnya.

Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata, langkah untuk menaikkan harga barangan keperluan itu belum sesuai untuk dilaksanakan berikutan rakyat masih bergelut dengan kenaikan kos sara hidup.

“…kerajaan akan memulakan inisiatif pemberian subsidi secara bersasar kepada rakyat kerana kerajaan banyak berbelanja untuk subsidi minyak masak peket dan minyak petrol RON95 misalnya dan barang subsidi lain.

“Namun, buat masa ini kerajaan masih mengekalkan subsidi ini demi rakyat. Apabila ekonomi telah pulih, kita wujudkan kembali ekosistem yang sempurna dan juga subsidi disasarkan (kepada mereka yang layak) seterusnya kita dapat membuat penjimatan dari segi perbelanjaan negara,” katanya pada sesi Waktu Pertanyaan-Pertanyaan Menteri di Dewan Rakyat, hari ini.

Beliau menjawab soalan tambahan Azli Yusof (PH-Shah Alam) sama ada kerajaan berhasrat menaikkan harga minyak masak peket bersubsidi sebagai langkah mengurangkan ketirisan selain membantu peniaga kecil serta menggalakkan persaingan sihat antara pengeluar barang keperluan itu.

Menjawab soalan asal Azli berhubung permintaan tinggi terhadap minyak masak terpakai untuk dijadikan sebagai bahan bakar biobahan api, Salahuddin berkata ia berpotensi menjadi sumber ekonomi khususnya kepada suri rumah dan perusahaan mikro, kecil  dan sederhana (PMKS).

Katanya kementerian itu telah mengadakan perbincangan awal dengan syarikat petroleum Petronas yang boleh berperanan sebagai agensi kerajaan untuk membawa industri itu menjadi ekonomi skala yang membantu menambah pendapatan negara dan golongan terlibat.

Sementara itu, menjawab soalan tambahan Datuk Seri Tuan Ibrahim Tuan Man (PN-Kubang Kerian), Salahuddin berkata, Kementerian Peladangan dan Komoditi bertanggungjawab dalam mengeluarkan lesen kepada syarikat pengumpulan minyak masak terpakai.

“Sehingga kini tiada kes besar yang dibawa ke mahkamah melibatkan aktiviti pemprosesan semula minyak masak terpakai dan dijual pada harga murah,” katanya.

Tuan Ibrahim sebelum itu bertanyakan tentang kawalan terhadap syarikat berlesen untuk mengumpul minyak masak terpakai berikutan terdapat dakwaan ada syarikat yang pengumpul dan mencampurkan bahan itu daripada kedai makan tidak halal seterusnya menjual semula dengan harga murah. – Bernama

See author's posts


Islam zaman Brooke

ISLAM telah tersebar di Kepulauan Melayu lebih awal daripada kedatangan orang Barat. Pedagang-pedagang Arab dan Parsi serta India menjadi orang penting dalam memperkenal dan menyebar agama Islam ke Kepulauan Melayu.

Ada juga mengatakan bahawa orang China memain peranan penting dalam penyebaran ini. Ini kerana Islam lebih awal datang ke China daripada Kepulauan Melayu. Pedagang-pedagang China dari Guangzhou menjadi penggerak utama penyebaran Islam di rantau ini.

Pengaruh Islam ini juga tersebar ke Sarawak. Kebanyakan penduduk pesisir pantai menerima Islam terutama orang Melayu. Perkembangan Islam semakin teguh apabila Brunei meluaskan pengaruhnya di Sarawak. Selain orang Melayu, Islam juga disebar dalam kalangan orang Melanau dan Kadayan serta beberapa etnik lain.

Kehidupan masyarakat Islam di Sarawak ini tidak menimbulkan ketegangan dengan penduduk bukan Islam. Malahan mereka hidup harmoni dengan penduduk bukan Islam.

Kedatangan Brooke

Apabila James Brooke mengambil Sarawak daripada Sultan Brunei, timbul kerisauan sesetengah pemimpin Melayu di Sarawak akan masa depan Islam. Ini kerana James Brooke merupakan seorang yang beragama Kristian dan akan menjadi raja di Sarawak.

Reaksi awal tentang kehadiran James Brooke ini dilihat oleh mubaligh Kristian ketika itu adalah amat menakjubkan. Ini kerana di surau-surau penuh dengan orang Islam menunaikan solat fardu. Malahan mereka bersolat juga di perahu-perahu mereka. Satu peraturan juga diperkenalkan untuk mendenda orang Islam tidak bersolat ketika itu.

Jaminan Sultan Brunei

Salah satu perkara yang dipegang oleh James Brooke apabila menerima penyerahan Sarawak daripada Brunei ialah tidak akan campur tangan adalam urusan adat dan agama Islam di Sarawak. Ini ialah perkara yang disyaratkan oleh Sultan Brunei.

Atas sebab itu kerajaan Brooke tidak mengenakan sekatan kepada aktiviti umat Islam di Sarawak. Tambahan daripada itu James Brooke tidak mahu hilang sokongan orang Melayu dan ia perlu menghormati agama Islam di Sarawak.

Dua perkara ini membantu Islam tidak diganggu oleh kerajaanan Brooke. Malahan ia dipelihara oleh kerajaan Brooke. Hal ini dibuktikan dengan amaran kerajaan Brooke kepada mubaligh Kristian untuk tidak menyebar agama Kristian dalam kalangan orang Islam di Sarawak.

Walau bagaimanapun ada juga pihak cuba melakukan perkara ini. Namun ia tidak berjaya walaupun diperkenalkan sistem pendidikan dan kesihatan moden dalam kalangan orang Melayu.

Perkembangan Islam

Dasar Brooke yang tidak campur tangan dalam urusan orang Islam ini membawa kepada beberapa perkembangan yang positif dalam aktiviti orang Islam. Hal ini boleh dilihat dengan pengiktirafan kerajaan Brooke terhadap beberapa amalan orang Islam.

Pengiktirafan ini boleh dilihat dengan menghormati Ramadan sebagai bulan umat Islam mengerjakan rukun Islam ke-3. Sebanyak 14 tembakan meriam tanda hormat dibuat di Kuching bagi menandakan puasa bermula di Sarawak. Di bandar dan pekan kecil juga keadaan sama turut dilakukan untuk mengingatkan umat Islam untuk menunaikan ibadah puasa.

Bagi hari raya pula selain tembakan mariam menandakan tamatnya puasa, hari raya juga diisytiharkan cuti umum. Cuti umum ini dimeriahkan lagi dengan aktiviti bertuntong dan berziarah ke rumah umat Islam. Malahan pegawai kerajaan juga akan melawat rumah umat Islam.

Manakala umat Islam di Sarawak juga dibenarkan untuk menunaikan ibadah haji.  Terdapat agen kerajaan Brooke menguruskan aktiviti ini di tanah Arab. Pada tahun 1911 sahaja seramai 235 orang Islam menunaikan fardu haji dari pelbagai tempat di Sarawak. Hanya kerisauan dalam kalangan pegawai Brooke dalam hal ini ialah ramai umat Islam berhutang selepas menunaikan fardu haji ini.

Masjid

Terdapat juga usaha membina masjid dalam kalangan penduduk Islam di Sarawak.  Antara masjid yang amat bersejarah dalam kalangan penduduk Islam di Kuching ialah Masjid Besar Kuching. Pembinaan masjid ini menggantikan masjid kecil yang dibina pada tahun 1839.

Atas kesedaran masyarakat Islam di Kuching maka usaha dibuat untuk membina masjid yang lebih besar. Tujuannya selain meningkatkan syiar Islam, ia juga untuk menampung pertambahan penduduk Islam yang semakin ramai di Kuching.

Akhirnya pada tahun 1852 maka masjid ini siap dibina. Masjid ini menjadi pusat aktiviti umat Islam di Kuching. Pada tahun 1935 masjid ini dibaik pulih. Masjid ini semakin diemarakkan apabila bermulanya Ramadan dengan aktiviti pertandingan membaca al Quran dijalankan.

Kehadiran masyarakat India Muslim di Kuching membuka satu lagi ruang penting dalam perkembangan Islam. Mereka ini juga telah membina masjid di Kuching sekitar tahun 1870-an. Masjid ini biasa dikenali oleh penduduk Kuching sebagai Masjid India.

Masjid India ini juga mengadakan pelbagai aktiviti ceramah dan kuliah agama untuk umat Islam. Apa yang menariknya juga dalam perkembangan masjid ini ialah kemunculan institusi pendidikan Islam. Kemunculan madarasah ini telah memperkukuhkan aktiviti pendidikan Islam di Kuching.

Umat Islam juga tidak ketinggalan memperteguhkan Islam dengan pembinaan masjid di luar Kuching. Antaranya ialah Masjid Al-Qadim di Sibu. Masjid ini dibina sekitar tahun 1861. Ada juga yang mengatakan masjid ini dibina lebih awal iaitu pada tahun 1830-an.

Masjid ini dibina di persekitaraan Kampung Nyabor yang dapat menghidupakan aktiviti umat Islam di Sibu. Masjid ini bukan sahaja memberi ruang untuk umat Islam di Sibu untuk menunaikan solat tetapi juga membuka ruang kepada kelas mengaji al-Quran dan aktiviti berzanji serta kuliah agama.

Jawatan

Pada zaman Brooke ini juga terdapat dua jawatan penting diwujudkan untuk memelihara kedudukan orang Islam di Sarawak. Pertamanya adalah jawatan Datu Imam. Jawatan ini diwujudkan untuk urusan ehwal tentang ibadah umat Islam terutama di Kuching.

Satu lagu jawatan diwujudkan ialah Datu Hakim. Jawatan ini penting untuk mengurus urusan harian umat Islam terutama soal perkahwinan dan perceraiaan serta undang-undang Islam.

Selepas itu diwujudkan Balai Datu. Balai Datu menjadi pusat pertemuaan datu-datu Melayu untuk membincangkan tentang hal ehwal orang Melayu dan Islam.

Institusi ini juga mengendalikan hal ehwal keluarga Islam.  Kewujudan Balai Datu ini telah membawa pertemuan datu-datu Melayu memperteguhkan undang-undang Islam.  Kewujudan undang-undang ini menunjukkan seriousnya umat Islam di Sarawak untuk membentuk satu undang-undang Islam yang lebih sistematik. Antara perkara yang disentuh dalam undang-undang ini ialah tentang perwarisan harta, pertelingkahan kecil dan penderaan serta perceraian dan perkahwinan.

Pada tahun 1938 pula diwujudkan Majlis Islam yang bertanggungjawab mengurus hal ehwal umat Islam di Sarawak. Badan ini penting untuk menyelesaiakan masalah umat Islam di Sarawak.

Wadah Baharu

Aktiviti umat Islam di Sarawak semakin berkembang apabila wujudnya akhbar Fajar Sarawak pada tahun 1930. Akhbar ini memberi ruang kepada pembaca untuk mendapat ilmu daripada ruang bicara agama Islam.

Selain akhbar ini wujudnya Persatuan Melayu Sarawak menambahkan lagi usaha memperteguhkan Islam di Sarawak. Antara agenda penting dilakukan oleh persatuan ini ialah rancangan membina sekolah agama di Kuching.

Secara keseluruhannya, perkembangan Islam di Sarawak semasa Brooke tidak mengalami masalah besar. Islam dihormati oleh kerajaan Brooke dan aktivitinya dibenarkan bergerak dengan bebas.

Dr. Suffian Mansor adalah Pengerusi Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


Abang Johari perkenalkan pendekatan ekonomi digital

SIBU: Kepimpinan Ketua Menteri, Datuk Patinggi Tan Sri Abang Johari Tun Openg adalah bersifat futuristik dengan memperkenalkan pendekatan ekonomi digital serta penggunaan teknologi dalam bidang pertanian dan penternakan termasuk pembangunan belia.

Ahli Dewan Undangan Negeri (ADUN) Daro, Safiee Ahmad berkata, dasar yang dilaksanakan mengambil kira semua aspek kehidupan rakyat termasuk beberapa bidang meskipun dalam bidang kuasa Kerajaan Persekutuan seperti pendidikan yang melibatkan sekolah-sekolah, kerajaan negeri sanggup dibantu menggunakan dana sendiri demi masa depan anak-anak Sarawak.

“Seterusnya semasa beliau menjadi Ketua Menteri, dunia, negara dan negeri dilanda krisis wabak Covid-19 tetapi berjaya mengharungi cabaran ini.

“Dalam banyak hal Sarawak sentiasa ke hadapan dari segi pemberian bantuan kebajikan kepada rakyat melalui Bantuan Khas Sarawakku Sayang (BKSS) 1 hingga 8.  Program kesejahteraan dan kesihatan rakyat melalui Jawatankuasa Pengurusan Bencana Negeri (JBPN) Sarawak seperti program vaksinasi mendahului negeri lain.

“Semua ini berjaya direalisasikan atas kebijaksanaan Ketua Menteri memimpin Sarawak dengan menambahkan dana hasil kepada negeri ini melalui pelbagai pendekatan ekonomi baharu yang diperkenalkan termasuk mengenakan cukai ke atas hasil minyak dan gas,” jelasnya menerusi satu kenyataan, semalam.

Katanya, kejayaan terbesar membuktikan keyakinan rakyat aras kepimpinan Ketua Menteri adalah berjaya mencipta sejarah apabila telah memenangi 76 daripada 82 kerusi DUN dalam Pilihan Raya Negeri (PRN) Sarawak ke-12.

“Ini menunjukkan bahawa kesungguhan dan dedikasi Ketua Menteri untuk menjadikan Sarawak sebagai negeri termaju menjelang 2030 difahami dan dipercayai rakyat selaras dengan 34 inisiatif manifesto dan lebih 100 manifesto pembangunan beliau.

“Saya percaya, dengan momentum kepimpinan beliau, insyaAllah, kita yakin bahawa kita sekarang berada di landasan yang baik dan betul untuk mencapai status negeri termaju menjelang 2030,” ujarnya.

Safiee mengucapkan tahniah kepada Datuk Patinggi Tan Sri Abang Johari sempena Ulang Tahun Kelima telah dilantik sebagai ketua Menteri.

Katanya, Ketua Menteri (Datuk Patinggi Tan Sri Abang Johari) merupakan seorang pemimpin yang benar-benar mementingkan kebajikan rakyat di mana penduduk-penduduk di luar bandar tidak dilupakan.

“Pembangunan di kawasan luar bandar jelas terlihat dan ini menunjukkan kesungguhan beliau dalam menambahbaik sosio ekonomi rakyat di luar bandar.

“Kesungguhan Datuk Patinggi Tan Sri Abang Johari terhadap pembangunan luar bandar juga boleh dilihat daripada pembinaan projek-projek infrastruktur dan kemudahan asas seperti projek pembangunan pembinaan jambatan, jalan raya, bekalan elektrik, air dan telekomunikasi yang semakin meluas di kawasan luar bandar,” ujarnya lagi.

Tambahnya, usaha murni Ketua Menteri dalam memimpin Sarawak dari pelbagai aspek jelas terpapar seperti mewujudkan Petros, DBOS, SMA serta meningkatkan mutu pendidikan anak-anak Sarawak termasuk mewujudkan sekolah-sekolah dan agensi pengajian tinggi bertaraf dunia.

Oleh AKUN GIMAN

See author's posts